Lim Guan Eng saman Muhyiddin berhubung isu cukai Yayasan Albukhary

Lim, 62, selaku plaintif memfailkan saman fitnah itu menerusi Tetuan Guok Partnership di Mahkamah Tinggi di sini dengan menamakan Muhyiddin, 75, yang juga Pengerusi Perikatan Nasional (PN) sebagai defendan tunggal.

Dalam pernyataan tuntutan, bekas Menteri Kewangan itu mendakwa Muhyiddin telah mengeluarkan tiga kenyataan memfitnah membabitkan plaintif dengan isu pembatalan pengecualian cukai ke atas yayasan itu pada 9, 11 dan 12 Mac lepas di laman Facebook milik defendan, yang kemudiannya diterbitkan oleh beberapa akhbar dan portal berita pada hari sama.

Menurut Lim, kenyataan fitnah berkenaan sengaja dibuat selepas Muhyiddin ditahan Suruhanjaya Pencegahan Rasuah Malaysia (SPRM) pada 9 Mac dan dibebaskan pada hari sama (9 Mac) kerana beliau mengetahui bahawa semua perhatian media dan akhbar tertumpu kepadanya.

Pengerusi DAP itu mendakwa, kenyataan fitnah itu antara lain membawa maksud beliau bersifat perkauman, anti-Melayu dan anti-Islam serta sengaja mensabotaj Yayasan Albukhary selain enggan membenarkan pengecualian cukai ke atas yayasan tersebut ketika beliau memegang jawatan sebagai Menteri Kewangan pada 2018 hingga 2020.

Bekas Ketua Menteri Pulau Pinang itu turut mendakwa, kenyataan fitnah tersebut juga bermaksud beliau telah menyalahgunakan kedudukan dan kuasanya dengan memberi kuasa atau mengarahkan Lembaga Hasil Dalam Negeri untuk mengenakan cukai dan penalti ke atas yayasan kebajikan apabila yayasan kebajikan tersebut tidak patut dikenakan cukai.

Lim menuntut supaya defendan memohon maaf dan menarik kesemua kenyataan terbabit dan menerbitkan permohonan maaf dalam akaun Facebook dan Twitter miliknya serta menyiarkan permohonan maaf itu dalam beberapa akhbar dan portal berita di negara ini, dalam masa tujuh hari dari tarikh penghakiman.

Turut dipohon ganti rugi am, teruk dan punitif yang akan ditentukan oleh mahkamah serta perintah injunksi menghalang Muhyiddin atau ejennya daripada mengeluarkan atau menerbitkan semula kenyataan fitnah atau apa-apa perkataan fitnah yang serupa. – BERNAMA


Sisa makanan ketika Ramadan meningkat setiap tahun – Akmal Nasrullah

ISKANDAR PUTERI: Sisa pepejal khususnya melibatkan sisa makanan yang dikutip Perbadanan Pengurusan Sisa Pepejal dan Pembersihan Awam (SWCorp) ketika Ramadan dilihat semakin meningkat setiap tahun.

Timbalan Menteri Pembangunan Kerajaan Tempatan, Akmal Nasrullah Mohd Nasir berkata, ia dibuktikan menerusi jumlah kutipan sisa pepejal ketika Ramadan tahun lepas yang mencatatkan sebanyak 252,521 tan berbanding 208,143 tan pada 2019.

“Peningkatan berlaku setiap tahun dan dalam tempoh lima tahun ini kita dapat lihat ia meningkat sehingga 21 peratus, daripada pandangan kementerian langkah pertama adalah untuk kurangkan penghasilan sisa makanan.

“Berdasarkan kepada penelitian data tadi, sebanyak 44.5 peratus daripada sisa pepejal yang dikutip itu adalah sisa makanan dan jumlah itu agak besar nilainya,” katanya pada sidang media selepas merasmikan Operasi SWM Environment Negeri Johor Sempena Hari Raya Aidilfitri 2023, di sini malam tadi.

Turut hadir Pengerusi Jawatankuasa Perumahan dan Kerajaan Tempatan negeri, Datuk Mohd Jafni Md Shukor, Ketua Pegawai Eksekutif SWCorp, Ismail Mokhtar dan Pengurus Besar Korporat SWM Environment, Mohd Norlisam Mohd Nordin.

Justeru Akmal Nasrullah berkata, orang awam khususnya diharap dapat bekerjasama bagi mengelakkan lambakan sisa makanan berlaku antaranya dengan memanfaatkan operasi kutipan.

Sementara itu, Mohd Norlisam berkata, seramai 4,475 kakitangan SWM Environment akan bertugas dengan 588 jentera antaranya lori kompaktor, lori open tipper dan lori Roll-On Roll-Off (RORO) akan digunakan bagi memastikan kelancaran pelaksanaan operasi sempena perayaan Hari Raya Aidilfitri ini.

“Operasi tersebut akan tertumpu kepada perkhidmatan kutipan sisa pepejal terutamanya di 150 kawasan seperti kawasan perumahan berkepadatan umat Islam yang ramai, pusat bandar dan jalan-jalan utama.

“Kutipan sisa domestik pula memfokuskan kepada usaha mengawal limpahan sisa semasa sambutan Hari Raya Aidilfitri nanti.

“Sehubungan itu, penduduk dinasihatkan agar tidak meletakkan sebarang halangan di sepanjang laluan lori kompaktor termasuk kawasan yang berhampiran lokasi penempatan tong sampah bagi memastikan kelancaran operasi kutipan sisa domestik,” katanya. – BERNAMA


Malaysia Digital Week 2022 kukuhkan peranan Malaysia sebagai hab digital serantau

KUALA LUMPUR: Malaysia Digital Week 2022 (MDW 2022) menjadi sebuah usaha Perbadanan Ekonomi Digital Malaysia (MDEC) mengukuhkan peranan negara sebagai hab digital serantau.

MDW 2022 kembali sebagai acara anjuran MDEC untuk tahun keempat di Pusat Persidangan dan Acara Connexion, Bangsar South bermula dari 11 hingga 14 Oktober.

Caretaker Menteri Komunikasi dan Multimedia, Tan Sri Annuar Musa berkata dalam kenyataan pada Rabu, acara ini merupakan antara inisiatif-inisiatif strategik MDEC.

Menurut beliau, inisiatif MDEC ini mampu memacu pertumbuhan ekosistem digital dan menarik pelaburan yang signifikan daripada syarikat-syarikat teknologi.

“MDW 2022 akan memupuk hubungan dan penglibatan yang lebih kukuh bersama pihak berkepentingan bagi sektor pelaburan digital dari seluruh rantau ini.

“Diharapkan menerusi acara ini, banyak manfaat boleh diperolehi daripada perbincangan mengenai cara inovatif pemain industri menggunakan teknologi untuk membentuk ekonomi digital yang lebih inklusif dan saksama,” kata Annuar.

Ketua Pegawai Eksekutif MDEC, Ts Mahadhir Aziz berkata, MDW 2022 merupakan platform terbaik untuk mengetengahkan kebolehan dan kekuatan dari segi kapasiti dan keupayaan digital negara.

“Malah kita akan mampu meluaskan lagi ufuk pandangan dan mencetus idea baharu sepanjang penganjuran acara ini, sejajar dengan objektif Malaysia Digital untuk memangkinkan dan memecut pertumbuhan ekonomi digital Malaysia,” kata Mahadhir.

Antara barisan penceramah antarabangsa membuat penampilan di MDW 2022 ialah bekas Menteri Kebudayaan dan Digital United Kingdom, Lord Ed Vaizey; bekas Menteri Perdagangan Indonesia, Thomas Trikasih Lembong; dan Profesor Adjung Universiti New York, Winston Wenyan Ma.

Acara ini juga menampilkan pelbagai pemain utama industri dan pakar-pakar teknologi digital terkemuka; sesi perbincangan dan ucaptama dalam perkembangan teknologi semasa; kajian kes, topik dasar utama dan kawal selia.

MDW 2022 merupakan sebahagian usaha MDEC memacu pelaburan digital (Pelaburan Langsung Asing dan Pelaburan Langsung Dalam Negara) bagi mencapai pelaburan bernilai RM50 bilion dan mewujudkan 50,000 peluang pekerjaan menjelang 2025.

MDEC akan membuat beberapa pengumuman penting bagi meningkatkan kedudukan Malaysia sebagai destinasi utama pelaburan digital.

Sebuah kertas kajian bertajuk ‘Malaysia: Ke Arah Ibu Kota Digital ASEAN’ juga akan dilancarkan MDEC dengan kerjasama Huawei pada acara tahun ini.

Author

Faridah Amiratul

View all posts

View all posts


Bilik terbakar, wanita warga emas melecur 90 peratus

JOHOR BAHRU: Seorang wanita warga emas melecur 90 peratus selepas bilik di bahagian tingkat atas kediamannya di Taman Pelangi Indah, di sini, terbakar, awal pagi semalam.

Ketua Balai Bomba dan Penyelamat Johor Jaya Saifulbahri Safar berkata wanita berusia 60 tahun itu dikejarkan ke Hospital Sultan Ismail dengan jentera Perkhidmatan Penyelamatan Perawatan Kecemasan (EMRS) untuk mendapatkan rawatan lanjut.

Beliau berkata terdahulu, Pusat Gerakan Operasi (PGO) negeri menerima panggilan kecemasan berhubung kejadian itu pada 3.11 pagi Ahad sebelum 14 orang anggota digegaskan ke lokasi kejadian.

“Dalam kejadian itu, anak perempuan mangsa yang berusia 36 tahun turut melecur kira-kira dua peratus di tapak tangan serta dagu dan menerima rawatan di hospital yang sama,” katanya dalam kenyataan pada Ahad.

Menurutnya, operasi pemadaman menggunakan satu aliran salur bantu mula air tangki pam jentera sehingga api berjaya dipadamkan sepenuhnya.

Operasi berjaya ditamatkan sepenuhnya pada 6.02 pagi Ahad, kata Saifulbahri. – BERNAMA


Dua lelaki termasuk warga emas cedera selepas tabung NGV meletup

JOHOR BAHRU: Dua lelaki termasuk seorang warga emas cedera dalam kejadian dipercayai berpunca daripada letupan tabung gas asli untuk kenderaan (NGV) pada lori, di sebuah stesen minyak di Jalan Langkasuka, kawasan perindustrian Dato Onn di sini, tengah hari tadi.

Penolong Kanan Penguasa Bomba Mohd Faiz Suleiman berkata, kejadian berlaku semasa pemandu lori berusia 64 tahun yang membawa muatan makanan laut itu sedang mengisi gas berkenaan ke dalam tabung NGV lori, apabila ia tiba-tiba meletup.

Beliau berkata, 14 anggota dari Balai Bomba dan Penyelamat Larkin bergegas ke lokasi kejadian selepas pihaknya menerima panggilan kecemasan mengenai insiden itu pada pukul 12.05 tengah hari, dan operasi ditamatkan sepenuhnya pada pukul 1.30 tengah hari.

Katanya pemandu lori itu mengalami kecederaan ringan di bahagian tangan, manakala seorang pekerja di stesen minyak berkenaan yang berumur 57 tahun, cedera di kaki kanan akibat terkena serpihan letupan, dan kedua-dua mereka dibawa ke Hospital Sultanah Aminah bagi mendapatkan rawatan lanjut.

“Kesan letupan itu turut mengakibatkan kerosakan pada sebuah teksi dan bangunan stesen minyak itu serta bangunan sebuah hostel berhampiran,” katanya dalam kenyataan hari ini.

Ketua Polis Daerah Johor Bahru Selatan, ACP Raub Selamat ketika dihubungi mengesahkan menerima laporan polis mengenai kejadian berkenaan. – BERNAMA


Tony Fernandes letak jawatan CEO kumpulan AirAsia X

SEPANG: AirAsia mengumumkan Tan Sri Tony Fernandes telah meletak jawatan sebagai Pemangku Ketua Pegawai Eksekutif (CEO) Kumpulan AirAsia X Bhd (AAX), dalam satu kenyataan semalam.

Menurut AirAsia, Tony yang dilantik jawatan itu pada Julai lalu dan juga merupakan Pengarah Bukan Eksekutif Bukan Bebas AAX, akan beralih daripada jawatannya di AAX bagi memastikan peralihan yang lancar terhadap kepimpinan syarikat.

Sementara itu, Tunku Datuk Mahmood Fawzy pula dilantik sebagai Pengarah Bebas Bukan Eksekutif Thai AirAsia X (TAAX) yang akan menumpukan perhatiannya kepada penyeliaan hala tuju strategik serta memacu pertumbuhan mampan bagi kumpulan syarikat penerbangan jarak sederhana, AAX dan TAAX.

Mahmood dalam kenyataan sama menzahirkan rasa berbesar hatinya menyertai ahli lembaga pengarah TAAX dalam fasa baharu pertumbuhan mereka sebagai sebuah syarikat penerbangan jarak sederhana.

Menurutnya, strategi mereka adalah untuk memberi tumpuan kepada penerbangan laluan jarak sederhana paling popular dan menguntungkan terlebih dahulu yang telah terbukti berjaya, termasuk memanfaatkan operasi kargo dalam pasaran utama.

“Kumpulan AAX kini kembali terbang tinggi berikutan permintaan terhadap perjalanan jarak sederhana berpatutan di seluruh Asia dan Asia Pasifik.

“Kebangkitan semula AAX dan TAAX sebagai sebuah syarikat penerbangan tambang rendah terkemuka dalam kategori jarak sederhana ini tidak mungkin akan terjadi tanpa kepimpinan dan sokongan cemerlang daripada Tan Sri Tony sebagai Pemangku Ketua Pegawai Eksekutif Kumpulan.

“Hanya dalam tempoh singkat iaitu enam bulan, AAX telah berjaya meningkatkan aliran tunainya sebanyak lebih 100% berbanding ketika ia mula kembali beroperasi pada bulan April, dengan rancangan yang lebih kukuh pada masa hadapan,” kata Mahmood.

Tambahnya, bagi memenuhi permintaan pengguna, Kumpulan AAX telah menambah sejumlah perkhidmatan baharu untuk AirAsia X Malaysia (D7) dan Thai AirAsia X (XJ) dan banyak lagi laluan pada masa akan datang.

Tony dalam kenyataan sama menjelaskan beliau sebagai Pemangku Ketua Pegawai Eksekutif Kumpulan, mempunyai mandat yang jelas untuk menyambung semula perkhidmatan AirAsia X daripada hibernasi.

Katanya, beliau berbesar hati kerana telah mencapai matlamat itu dengan rancangan untuk mengendalikan 20 pesawat untuk Kumpulan AAX, 13 pesawat untuk AAX dan tujuh pesawa untuk TAAX.

“Kami telah menambah baik struktur kos dan membina perniagaan kargo yang telah menyumbang kira-kira 20 peratus kepada pendapatan syarikat penerbangan semasa pandemik. Ia juga akan terus memainkan peranan penting dalam pemulihan AAX.

“Saya yakin AAX akan kembali lebih kukuh dengan menyediakan perjalanan jarak sederhana yang bernilai hebat, diketuai oleh pasukan kepimpinan utama di Malaysia dan Thailand.

“Saya kini akan memberi tumpuan untuk menambah baik nilai kepada pemegang saham Capital A, termasuk AirAsia Aviation Group, perkhidmatan penerbangan, logistik, perjalanan, teknologi kewangan dan platform gaya hidup e-dagang,” ujar Tony lagi.

Author

Faridah Amiratul

View all posts

View all posts


Kerajaan teliti model ‘gaji kehidupan wajar’ di negara ini

KUALA LUMPUR: Kerajaan sedang dalam usaha untuk meneliti cadangan Bank Negara Malaysia (BNM) berhubung pelaksanaan ‘gaji kehidupan wajar’ di negara ini, Dewan Rakyat diberitahu hari ini.

Menteri Sumber Manusia, V. Sivakumar berkata, Laporan Tahunan 2017 BNM menyarankan kadar gaji kehidupan wajar individu bujang dewasa yang menetap di bandar adalah RM2,700, manakala pasangan tanpa anak adalah RM4,500 dan pasangan dengan dua anak adalah RM6,500.

“Sehubungan itu, kerajaan perlu mengkaji secara teliti dan mengenal pasti model yang paling sesuai untuk negara kita,” katanya menjawab soalan tambahan Datuk Awang Hashim (PN-Pendang) yang bertanyakan sekiranya kerajaan akan mempertimbangkan untuk melaksanakan cadangan model gaji progresif.

Sivakumar berkata, model gaji progresif memerlukan satu kajian yang lebih mendalam selaras dengan situasi ekonomi dan perburuhan semasa di Malaysia.

Beliau berkata, pelaksanaan gaji progresif dan gaji minimum mempunyai objektif yang sama, iaitu memberi perlindungan kepada pekerja yang menerima gaji terendah.

Beliau turut memaklumkan bagi tempoh Mei hingga Disember 2022, Jabatan Tenaga Kerja Semenanjung Malaysia telah menjalankan 17,565 pemeriksaan berkanun terhadap majikan berkenaan pelaksanaan perintah gaji minimum.

Menurut Sivakumar, daripada jumlah itu, sebanyak 2,448 syor pematuhan telah dikeluarkan atas pelanggaran perintah tersebut.

Katanya, bagi tempoh sama, Jabatan Tenaga Kerja Sabah telah menjalankan 5,707 pemeriksaan dan telah mengeluarkan 128 syor pematuhan, manakala Jabatan Tenaga Kerja Sarawak dengan 5,490 pemeriksaan dan 83 syor pematuhan.

Sivakumar menjawab soalan tambahan Tan Kar Hing (PH-Gopeng) yang ingin tahu sejauh mana kementerian menjalankan kerja pemantauan dan penguatkuasaan di lapangan sejak pelaksanaan perintah gaji minimum dan tindakan yang diambil terhadap mereka yang melanggar perintah tersebut. – BERNAMA


GRS dapat sokongan majoriti lebih daripada cukup di dewan DUN – Masidi

KOTA KINABALU: Gabungan Rakyat Sabah (GRS) mendapat sokongan majoriti lebih daripada cukup daripada Ahli Dewan Undangan Negeri (ADUN), dakwa Setiausaha Agungnya Datuk Seri Masidi Manjun.

Justeru beliau berkata, tiada merit terhadap dakwaan Pengerusi Barisan Nasional (BN), Datuk Seri Bung Moktar Radin bahawa Datuk Seri Hajiji Noor tidak mempunyai locus standi atau hak di sisi undang-undang untuk terus kekal sebagai Ketua Menteri Sabah.

Beliau berkata, Hajiji dan semua bekas ADUN Bersatu yang telah keluar daripada parti itu bulan lepas adalah semua ahli terus GRS.

“Perlu dipatuhi bahawa Perlembagaan Negeri Sabah direka untuk mewujudkan kepastian dan kestabilan politik Sabah. Adalah menjadi asas kepada perintah perlembagaan Sabah bahawa Tuan Yang Terutama (TYT) (Yang Dipertua Negeri Sabah Tun Juhar Mahiruddin) tidak diheret ke kancah politik, pertikaian atau perebutan kuasa.

“Saya berharap pemimpin politik tertentu mematuhi perkara ini dan memberi penghormatan kepada TYT dan pejabat beliau. Oleh itu amalan membawa surat akuan berkanun yang ditandatangani kepada Istana baru-baru ini sebagai bukti keyakinan ADUN terhadap kerajaan adalah tidak diperlukan dan harus dihentikan,” katanya dalam kenyataan hari ini.

Beliau berkata demikian bagi mengulas kenyataan Bung Moktar yang dilihat cuba menimbulkan keraguan dan kekeliruan berhubung keabsahan Hajiji sebagai Ketua Menteri.

Menurut Bung Moktar, Hajiji tidak layak menjadi Ketua Menteri berdasarkan Perkara 6(7) Perlembagaan Negeri Sabah.

Malam tadi, UMNO dan BN Sabah mengumumkan mereka menarik balik sokongan terhadap Hajiji sebagai Ketua Menteri.

Tiga ADUN Sabah daripada Parti Kesejahteraan Demokratik Masyarakat (KDM) turut menyatakan pendirian bahawa Hajiji tidak lagi mendapat sokongan majoriti sebagai Ketua Menteri Sabah, malam tadi. – BERNAMA


KPKT wujudkan pasukan petugas selesai 381 projek perumahan ‘sakit’

KUALA LUMPUR: Kementerian Pembangunan Kerajaan Tempatan (KPKT) akan mewujudkan pasukan petugas bagi mencari penyelesaian kepada 381 projek perumahan swasta yang dikategorikan sebagai ‘sakit’, sekali gus melindungi hak dan kepentingan pembeli rumah.

Menterinya, Nga Kor Ming berkata, pembangunan perumahan antara sektor penting dalam menjana ekonomi negara dengan hampir 200 industri terlibat dan KPKT berharap industri perumahan terus berkembang maju pada 2023.

“KPKT akan melancarkan lebih banyak rumah mampu milik yang berkualiti tinggi supaya rakyat dapat memiliki rumah yang selesa dan berkualiti tinggi dengan harga berpatutan,” katanya dalam kenyataan hari ini.

Kor Ming dalam kenyataan sama berkata berdasarkan statistik KPKT, untuk merealisasikan hasrat rakyat Malaysia memiliki rumah sendiri kementerian akan membina sejumlah 83,728 rumah di bawah Rancangan Malaysia ke-12.

“Sebanyak 22,209 rumah siap dibina, manakala 47,637 unit dalam pembinaan dan baki 13,882 unit akan disiapkan menjelang akhir 2025.

“Bergerak ke hadapan khususnya dalam pembinaan dan perancangan bandar, KPKT akan memberi fokus kepada Matlamat Pembangunan Lestari (SDG) yang dikemukakan oleh Pertubuhan Bangsa-Bangsa Bersatu,” katanya.

Dalam pada itu, beliau berharap agar pihak swasta dapat bekerjasama secara aktif dengan kerajaan untuk membina lebih banyak ruang hijau dan menggunakan gaya reka bentuk yang mesra alam dalam pembinaan bagi mewujudkan lebih banyak perumahan yang berdaya huni serta berkonsep hijau.

Selain itu, menurutnya Kerajaan Perpaduan menyokong inisiatif untuk membantu lebih ramai golongan muda memiliki rumah pertama melalui insentif pengecualian duti setem 100 peratus bagi rumah berharga RM500,000 dan ke bawah, manakala bagi rumah berharga RM500,001 hingga ke RM1 juta akan menikmati pengecualian duti setem sebanyak 50 peratus.

“Memandangkan situasi politik negara kita kembali stabil selepas Pilihan Raya Umum ke-15, pelabur asing kembali mempunyai keyakinan terhadap Kerajaan Perpaduan, saya optimistik terhadap pasaran industri perumahan negara pada tahun depan.

“Saya berharap pengusaha dapat meningkatkan pelaburan domestik dan Kerajaan Perpaduan akan bekerjasama secara aktif dengan melancarkan dasar properniagaan dan prorakyat,” katanya.

Bagi memantapkan lagi pembinaan perumahan awam di negara ini, Kor Ming berkata, pihaknya telah menjemput Lembaga Pembangunan Perumahan Singapura (HDB) untuk berkongsi kepakaran dan berkongsi pengalaman berhubung isu perumahan.

“Saya percaya ini akan membantu meningkatkan tahap perancangan bandar di Malaysia dan bukan sahaja dapat membantu lebih ramai rakyat memiliki rumah sendiri tetapi juga mewujudkan rumah tangga bahagia serta sejahtera melalui kaedah yang inovatif,” katanya. – BERNAMA


‘Jangan jadi kebulur jantan’, netizen bidas wanita ‘buang’ anak 11 tahun demi suami baharu

CYBERJAYA: Seorang wanita didakwa sanggup ‘membuang’ anak perempuannya berusia 11 tahun selepas suami yang baru dinikahinya tidak sampai setahun itu tidak mahu menjaga anak tersebut.

Menerusi perkongsian Facebook Herman Sudil, wanita itu berbuat demikian atas alasan suami barunya menganggap anak itu bermasalah.

“Tolonglah jadi emak jangan ‘kebulur jantan’ sampai sanggup buang anak sebab tak nak suami marah. Ada sebab mengapa anak perempuan ini tak nak duduk dengan bapa tiri dia.

“Sanggup tunggu emak balik kerja 11 malam, kelaparan dari balik sekolah tengah hari dan tunggu di luar sebab tak nak serumah dengan bapa tiri,” katanya.

Herman juga mendakwa, kanak-kanak perempuan tersebut tidak ingin pulang ke rumah sebaliknya lebih banyak menghabiskan masa di rumah gurunya.

“Emak tak boleh fikir ke mungkin ada sesuatu yang menyebabkan anak itu tak nak duduk serumah dengan bapa tiri tanpa kehadiran emak.

“Ini bapa tiri kedua. Sebelum ini bapa tiri yang lain okay sahaja tak buat masalah. Tolonglah jadi orang tua pertahankan anak.

“Jangan pandai buat anak tetapi b***h menjaga anak. Jangan sedap nak kahwin sahaja tetapi ‘b***h nak pertahankan anak,” ujarnya.

Dalam pada itu, Herman menyatakan pihaknya sedang membantu kanak-kanak perempuan itu untuk mendapatkan tempat perlindungan

“Pengurus wanita kami sedang menyelesaikan isu tersebut di balai polis berdekatan untuk menguruskan budak ini duduk di rumah perlindungan kanak-kanak TBQ Amal dan emak dia rela hati menandatangani dokumen untuk serahkan anak dia,” jelasnya.

Rata-rata pengguna Facebook turut bersimpati dengan nasib malang menimpa kanak-kanak perempuan tersebut serta menitipkan doa untuk kebahagiaannya di masa hadapan.

“Allahu Akbar, sedih ya perasaan anak ni, emak sendiri buang dia. Trauma sampai bila-bila, semoga adik ini jadi insan hebat suatu hari nanti,” kongsi netizen.

“Anak ini hilang satu ibu, tapi ramai ibu-ibu lain mendoakan untuknya,” tulis netizen.

“Semoga dipermudahkan ya adik, awak anak yang baik, kesiannya,” komen netizen.

Author

Nurul Ain Japri

View all posts

View all posts


‘Cantik & menyelerakan!’ – Wanita kongsi idea bekal makanan untuk anak-anak

SETIAP ibu pasti mahu memberikan yang terbaik buat anak-anaknya baik dari segi pelajaran mahupun kesihatan.

Justeru, tidak hairanlah jika dilihat sebilangan ibu terutamanya mereka yang bergelar suri rumah gigih bangun awal pagi menyediakan bekalan makanan untuk anak-anak.

Dalam berjimat, kaedah membawa bekal itu turut membuatkan si anak lebih berselera kerana dapat menikmati masakan daripada air tangan ibunya sendiri.

Bercerita tentang bekalan makanan, baru-baru ini tular foto beberapa bekalan makanan yang disusun rapi dan cantik oleh seorang wanita untuk anak-anaknya.

Perkongsian wanita dikenali Atiqah Sulaiman di Facebook itu nyata membuatkan rata-rata warga net berasa seronok dan berselera.

“Bekal anak-anak ke sekolah. Alhamdulillah, seronok tengok air tangan kita sendiri bekal untuk anak-anak kan.

“Setiap hari licin ye bekal anak-anak, kena rembat dgn kawan-kawan tu biasa, tapi selalu anak suka share dengan kawan-kawan walaupun berebut, tapi depa seronok,” kongsinya.

Atiqah turut berharap dengan perkongsian foto-foto penyediaan bekalan buat anak-anaknya itu turut memberi inspirasi buat para ibu diluar sana.

“Salute untuk ibu yang rajin macam ni,” puji netizen.

“Kalau macam ni memang excited la anak-anak tunggu waktu makan sebab tak sabar nak tengok maknya bekalkan apa rini! Nampak sedap semuanya,” tulis seorang lagi warga net.

Author

Diyana Rahip

View all posts

View all posts


Pecat Phahrolrazi tindakan disiplin ‘biasa’ – Mat Sabu

CYBERJAYA: Presiden Amanah, Mohamad Sabu menyifatkan pemecatan keahlian Pengerusi Amanah Kedah, Datuk Phahrolrazi Mohd Zawawi adalah satu tindakan disiplin biasa.

“Dalam disiplin parti ia perkara biasa… dahulu dalam parti lama PAS Datuk Asri (bekas Yang Dipertua Agung, Datuk Mohd Asri Muda) pun diambil tindakan disiplin,” katanya seperti dilapor Berita Harian hari ini.

Beliau berkata demikian kepada pemberita selepas menghadiri Jelajah Mega Harapan Perak di Pasar Tambun, Ipoh, malam tadi.

Pada Ahad, media melaporkan Amanah memecat keahlian Phahrolrazi kerana didapati melanggar perlembagaan parti.

Setiausaha Agung Amanah, Datuk Dr Mohd Hatta Md Ramli menyatakan tindakan itu berikutan Phahrolrazi mengingkari keputusan dan melakukan perbuatan yang bertentangan dengan kepentingan parti.

Pemecatan dibuat berasaskan peruntukan kuasa di bawah Fasal 6.2(b), Jawatankuasa Pengurusan Nasional Parti Amanah Negara yang bermesyuarat semalam.

Sementara itu, Phahrolrazi yang juga Ahli Dewan Undangan Negeri (ADUN) Alor Mengkudu dalam kenyataan beliau berkata, tindakan membantah keputusan meletakkan calon DAP bagi kerusi Parlimen Jerai bermatlamat menjaga kepentingan Pakatan Harapan (PH) dan membolehkan Datuk Seri Anwar Ibrahim menjadi Perdana Menteri Ke-10.

Author

Diyana Rahip

View all posts

View all posts


‘Sumpah demi Allah, saya tak guna bahan tak halal’ – Peniaga nasi ayam claypot

KUALA LUMPUR: “Sumpah demi Allah SWT saya tidak menggunakan bahan terlarang seperti ditularkan netizen. Ini maruah saya dan sebagai umat Islam saya bertanggungjawab serta ikhlas berniaga untuk rezeki halal keluarga,” kata peniaga nasi ayam claypot tular, Ahmad Muzakin Mohd Amir.

Ahmad Muzakin, 48, tampil menjelaskan dakwaan mengenai premisnya di Sri Petaling, di sini, menggunakan wain beras dalam masakan, sejak ia tular dan hangat didebatkan di media sosial beberapa hari lalu.

Bapa kepada tiga anak itu berkata, dia terkilan apabila ada segelintir pihak membuat pendedahan tanpa usul periksa dan tidak berjumpa dengannya terlebih dahulu apabila terus mendakwa salah satu botol digunanya berisi bahan terlarang.

Dakwanya, kedua-dua botol digunakannya itu adalah minyak bijan yang biasa digunakan dalam masakan Cina, namun ia adalah bahan diyakini halal cuma kilang berkenaan tidak mempunyai sijil halal daripada pihak berkuasa agama.

Selain itu, dia turut mendakwa premisnya juga pernah didatangi seorang pegawai daripada Jabatan Kemajuan Islam Malaysia (Jakim).

“Saya mengaku premis saya memang tiada sijil halal daripada Jakim tetapi banyak kedai Muslim lain juga tiada sijil sama. Saya anggap ia bukan satu masalah besar kerana saya adalah Muslim dan saya tahu tanggungjawab, malah tidak akan menyorokkan bahan digunakan.

“Dua botol itu adalah minyak bijan dan apabila guna dua botol secara terus, saya akan dapat titisan minyak berganda tanpa banyak kali menuangnya cuma saya akui kilang (pengeluar minyak bijan) itu tiada sijil halal tetapi bahannya diyakini tiada yang terlarang.

“Kalau kata saya memasukkan bahan terlarang dalam botol minyak bijan itu tidak masuk akal kerana kami tidak pernah membuka penutup itu hanya tebuk lubang dan plastik penutup juga masih rapi, jadi macam mana saya masukkan bahan itu.

“Bekalan ayam yang kami gunakan juga daripada sumber yang halal,” katanya ketika ditemui wartawan di premisnya, di sini, hari ini.

Katanya, biarpun dikecam, dihina dan difitnah, dia tetap memaafkan individu berkenaan kerana setiap manusia mempunyai khilaf termasuk dirinya dan menganggap ia adalah ujian mereka dalam mencari rezeki.

Bagaimanapun, dia yang mempunyai lesen perniagaan secara sah juga mahu membuat permohonan sijil halal kepada Jakim dan akan mengikuti kursus berkenaan pada Khamis ini.

“Apabila sudah tular dan terkenal seperti ini saya sudah cakap dengan isteri (Rotiya Ropai, 49) nanti mesti akan ada fitnah dan ia memang betul berlaku tetapi saya tidak sedih atau takut hilang pelanggan kerana rezeki Allah yang bagi.

“Macam-macam orang cakap tentang kami hingga mengaitkan asal usul kami. Saya orang Malaysia dan pemegang kad pengenalan biru tetapi saya tidak malu mengaku keturunan saya dari Indonesia dan isteri pula memang asal Surabaya.

“Saya tidak marah dan bersedia menjawab semua soalan pelanggan kerana saya ikhlas berniaga dan bertanggungjawab dengan perniagaan saya. Apa saja pelanggan mahu kepastian boleh tanya saya terus dan saya akan jawab jujur,” katanya.

Sebelum ini, media melaporkan sebuah premis diusahakan suami isteri Muslim yang tular di media sosial di Sri Petaling didakwa menggunakan bahan masakan tidak halal dan meragukan masyarakat sebelum Jakim mengesahkan pihaknya tidak pernah mengeluarkan pensijilan halal untuk premis itu. – Harian Metro

Author

Media Variasi

View all posts

View all posts


Suruhanjaya Tenaga: TX2 terbakar punca kebakaran di Mid Valley

PUTRAJAYA: Siasatan awal Suruhanjaya Tenaga (ST) mendapati kebakaran di bilik Pencawang Masuk Utama Midvalley Megamall pada Rabu lepas berpunca daripada alat ubah TX2 yang terbakar sepenuhnya dan menyebabkan keseluruhan sistem bekalan elektrik terjejas.

Siasatan awal  ST juga mendapati sistem kabel bagi keseluruhan alat ubah di pencawang tersebut turut terjejas memandangkan lokasi kabel berada berhampiran dengan kejadian kebakaran.

“Pada masa ini, ST sedang menjalankan siasatan bagi mengenal pasti punca sebenar kejadian,” menurut ST dalam kenyataan hari ini berhubung kes kebakaran di pencawang elektrik Midvalley Megamall.

Rabu lepas, video kebakaran yang berlaku di pusat beli-belah berkenaan tular di media sosial menunjukkan kepulan asap hitam keluar dari bangunan berkenaan.

ST berkata kebakaran pada kira-kira 10.30 pagi itu menyebabkan keempat-empat alat ubah yang berada di pencawang tersebut terputus bekalan dan menyebabkan gangguan bekalan elektrik, dan bekalan berjaya juga dipulihkan sepenuhnya secara berperingkat sekitar 12.30 tengah hari pada hari sama.

“ST memandang serius kes seperti ini yang bukan sahaja memberi kesan kepada kestabilan sistem bekalan elektrik, malah melibatkan keselamatan orang awam,” menurut ST yang merupakan badan kawal selia bagi sektor pembekalan elektrik dan gas berpaip di Semenanjung Malaysia.

Sekiranya didapati berlaku sebarang kecuaian atau kesalahan oleh mana-mana pihak, ST akan mengambil tindakan sewajarnya di bawah Akta Bekalan Elektrik 1990 [Akta 447] dan Peraturan-Peraturan Elektrik 1994.

ST berkata Tenaga Nasional Bhd (TNB) juga sedang menyediakan pelan mitigasi untuk membekalkan semula bekalan melalui pemasangan kabel baharu bagi memastikan kualiti bekalan kepada pengguna adalah terjamin. – BERNAMA


Empat maut, tiga parah dalam kemalangan lumba haram

Tiga daripada mangsa maut di lokasi kejadian manakala seorang lagi meninggal dunia ketika menerima rawatan di Hospital Pulau Pinang (HPP) di sini.

Ketua Polis Daerah Timur Laut ACP Soffian Santong berkata mangsa yang maut dikenal pasti sebagai Muhammad Harith Zikri Yusnizar, 17, Ahmad Haikal Naif Ahmad Nazrul, 19, Mohd Syazwan Hakim Mohd Abdul Sani, 22, dan Muhamad Eizreel Muhamad Roszadi, 25.

Beliau berkata mangsa yang cedera parah pula ialah Mohd Haziq Harris, 34, Muhammad Rahimi Shukor, 19, dan Muhammad Shazwan Hafiz Mohd Abdul Sani, 22.

“Pihak polis menerima laporan berhubung  kemalangan itu pada 4.30 pagi dan siasatan awal mendapati kejadian tersebut berlaku pada kira-kira 4 pagi di kawasan lebuh raya berkenaan menghala ke pusat bandar George Town melibatkan beberapa motosikal disyaki terlibat dalam kegiatan lumba haram,” menurutnya dalam kenyataan hari ini.

Soffian berkata siasatan juga mendapati kemalangan itu berlaku selepas beberapa penunggang motosikal terbabit dipercayai hilang kawalan dan merempuh antara satu sama lain.

Beliau berkata dua buah kereta turut dirempuh dari arah belakang oleh kumpulan itu.

“Setakat ini, tujuh mangsa telah dikenal pasti terlibat dalam kemalangan berkenaan. Empat orang disahkan maut iaitu tiga mangsa maut di lokasi kejadian manakala seorang meninggal dunia di HPP ketika menerima rawatan,” katanya sambil menambah semua mangsa berasal dari Pulau Pinang dan Kedah.

Soffian juga berkata mangsa yang cedera masih menerima rawatan di HPP.

“Kes disiasat mengikut Seksyen 41(1) Akta Pengangkutan Jalan 1987 dan pihak polis menasihati orang ramai agar tidak melibatkan diri dalam aktiviti lumba haram kerana bukan sahaja boleh membahayakan nyawa sendiri malah keselamatan pengguna jalan raya yang lain,” katanya. – BERNAMA

[timeline-express]

TAG: polis, kemalangan maut, lumba haram, empat maut, lebuhraya tun dr lim chong eu

EIY FBP SBB


Bas Rapid KL terbakar, lapan penumpang terselamat

CYBERJAYA: Sebuah bas Rapid KL yang membawa lapan penumpang terbakar di Jalan Tandang, Petaling Jaya, sebelum pemandunya sempat memberhentikan bas itu dan menyelamatkan semua penumpang.

Penolong Pengarah Operasi Jabatan Bomba dan Penyelamat Malaysia (JBPM) Selangor, Ahmad Mukhlis Mukhtar berkata, pihaknya menerima panggilan berhubung kejadian jam 11.17 pagi tadi.

“Kebakaran membabitkan sebuah bas Rapid KL yang terbakar 90 peratus.

“Bas dalam keadaan berjalan yang mana ketika itu ada lapan penumpang sebelum seorang daripada mereka menyedari ada api,” katanya dalam kenyataan hari ini.

Tambah beliau, pemandu memberhentikan bas itu di tepi tiang elektrik sebelum semua penumpang berjaya menyelamatkan diri.

Sementara itu, Rapid KL dalam kenyataan menjelaskan, pihaknya akan memberi kerjasama sepenuhnya kepada polis bagi menjalankan siasatan berhubung kebakaran sebuah bas laluan T640 (Transit Aliran Ringan (LRT) Taman Jaya –Taman Sri Sentosa), pagi tadi.

Maklum Rapid KL, kebakaran berlaku berhampiran hentian bas di Jalan Penchala pagi tadi.

“Kebakaran berjaya dikawal dan dipadamkan sepenuhnya pada jam 12 tengah hari.

“Ketika kejadian, terdapat lapan penumpang dalam bas. Kapten Bas dan penumpang tidak cedera,” jelasnya.

Tambah Rapid KL, penumpang yang terbabit mengambil pengangkutan alternatif untuk ke destinasi mereka.

“Tiada kerosakan pada harta benda awam. Punca kebakaran masih dalam siasatan,” katanya.

Author

Diyana Rahip

View all posts

View all posts


Sultan Selangor minta penyokong Selangor FC jaga tingkah laku, elak provokasi

SHAH ALAM: Sultan Selangor, Sultan Sharafuddin Idris Shah menasihatkan penyokong Selangor FC agar menjaga tatatertib dan tingkah laku ketika menyaksikan perlawanan akhir Piala Malaysia 2022 antara pasukan itu dengan Johor Darul Ta’zim (JDT) di Stadium Nasional Bukit Jalil, malam esok.

Menerusi hantaran di laman Facebook rasmi Selangor Royal Office, hari ini, Sultan Sharafuddin berharap penyokong pasukan Merah Kuning itu tidak akan mencetuskan kekecohan serta mencemarkan nama baik pasukan termasuk terbabit dalam sebarang bentuk pergaduhan, walau apa pun keputusan perlawanan.

Hantaran tersebut turut memaklumkan Sultan Selangor berharap setiap penyokong haruslah bersikap matang dan tidak melayan provokasi berlebihan.

Sultan Sharafuddin juga mahu semua yang hadir ke stadium membawa bersama semangat kesukanan dan sorakan gemuruh, sekali gus memberi suntikan semangat kepada para pemain.

Baginda turut mengambil kesempatan mengucapkan selamat maju jaya kepada pasukan Selangor FC dan JDT, menurut hantaran itu. – BERNAMA


Kerjasama KPMC, UCMI bakal wujud jabatan kendalian mesin perubatan

KAJANG: Tiga jabatan baharu bidang pengendalian mesin perubatan bakal diwujudkan bagi membantu mengatasi kekurangan pekerja berkemahiran tinggi dalam bidang berkenaan di hospital kerajaan dan swasta.

Tiga jabatan berkenaan iaitu, pengimejan dan diagnostik, bilik operasi pembedahan dan unit rawatan rapi (ICU) akan diwujudkan di Kolej Universiti Antarabangsa MAIWP (UCMI).

Syor itu disuarakan oleh Ketua Pegawai Eksekutif Pusat Perubatan Kajang Plaza (KPMC), Datuk Saroni Judi melalui memorandum persefahaman (MoU) dengan UCMI.

Saroni berkata, UCMI dicadangkan sebagai pusat makmal jabatan berlesen manakala KPMC berperanan sebagai pengendali penyelidikan dan latihan mesin serta peralatan perubatan berteknologi tinggi.

“Saya cadangkan untuk wujudkan tiga jabatan ‘diagnostic and imaging’, yang menempatkan mesin program CT scan, MRI, X-ray, ini semua mesin ‘heavyweight’. Kemudian ‘operation theater’ dan ICU.

“Jadi, apabila mesin ini rosak, kos (membaiki) tinggi. Kita perlu ada golongan berkemahiran tinggi untuk dapat buat ‘trouble shooting’.

“Kita boleh bekerjasama untuk buat makmal, lesen di bawah UCMI, kita jadi akan jadi pengendali,” katanya.

Beliau berkata demikian pada sidang media selepas Majlis Menandatangani MoU KPMC diwakilinya dan UCMI diwakili Naib Canselornya, Prof Dr Wan Mohd Azizi Wan Sulaiman di premis hospital berkenaan, di sini.

Sementara itu, Wan Mohd Azizi berkata, bersetuju dengan cadangan Saroni dan mahu memberi peluang kepada penuntut perubatan kejururawatan itu, khususnya kepada golongan asnaf menyertai bidang berkenaan.

“Ia program berkemahiran dan berimpak tinggi dalam bidang biomedik. Jadi, untuk anak belia yang mungkin syarat SPMnya agak kurang bagus, merekalah yang boleh diberi peluang dalam bidang pengendalian mesin ini,” katanya.

Author

Fhatihah Zakinan

View all posts

View all posts


Letak makanan di lantai, kedai bernajis tikus! DBKL arah tutup 4 premis di Seputeh

SEPUTEH: Tindakan meletak bahan makanan secara terus di atas lantai serta terdapat urungan lipas dan najis tikus menjadi antara punca penutupan empat buah premis makanan di jalan Kuchai Maju, di sini, berkuat kuasa hari ini.

Dewan Bandaraya Kuala Lumpur (DBKL) memaklumkan, satu Operasi Penguatkuasaan Malam (OPM) telah dijalankan terhadap 27 premis di kawasan terbabit, semalam.

“Dengan kekuatan 31 orang anggota daripada Pejabat Kesihatan dan Penguatkuasaan, operasi telah melibatkan 27 premis makanan di lokasi terbabit.

“Hasil pemeriksaan terhadap 25 premis (dua tutup), empat premis telah ditutup berkuatkuasa 17 Februari 2023 kerana gagal mencapai tahap kebersihan.

“Manakala sejumlah 42 notis kompaun di bawah UUK PPM (WPKL) 2016, UUK Pengendali Makanan 1979 dan Akta Jalan, Parit & Bangunan 1976 dikeluarkan atas pelbagai kesalahan,” maklum DBKL di Facebook rasminya pada Jumaat.

Menurut DBKL, penutupan premis terbabit dilaksanakan di bawah UUK 28(1) UUKPPM (WPKL) 2016 kerana hasil pemeriksaan mendapati, pengendali makanan gagal mendapatkan suntikan tifoid atau Kursus Asas Penyediaan Makanan.

Malah, terdapat majikan yang mengambil pekerja warga asing tanpa permit kerja yang sah serta menjalankan perniagaan tanpa lesen daripada Datuk Bandar Kuala Lumpur.

Selain itu, terdapat premis yang didapati tidak memasang perangkap minyak dan tidak diselenggara dengan sempurna.

Lantai dapur serta tempat penyediaan makanan kotor, berdaki hitam dan terdapat sisa makanan juga menjadi faktor premis-premis terbabit diarah tutup serta-merta.

“DBKL akan meneruskan operasi seumpama ini dari semasa kesemasa bagi memastikan pengendali makanan mematuhi peraturan dan piawaian yang telah ditetapkan,” maklumnya.

Author

Diyana Rahip

View all posts

View all posts


Kes bunuh, bakar kekasih hamil: Lelaki didakwa hari ini

SHAH ALAM: Lelaki disyaki membunuh dan membakar teman wanitanya yang hamil empat bulan di kebun kelapa sawit di Kampung Sungai Limau, Sungai Besar minggu lepas akan didakwa pagi ini.

Ketua Polis Daerah Sabak Bernam, Superintenden Agus Salim Mohd Alias berkata, bekas penuntut kolej itu akan dituduh di Mahkamah Majistret Sungai Besar.

Media sebelum ini melaporkan luka akibat tikaman di dada menjadi punca seorang pelayan restoran maut selain dikelar di perut sebelum mayat mangsa dibakar oleh teman lelakinya.

Pada 24 Mei lepas, Agus Salim dalam sidang media di Ibu Pejabat Polis Daerah Sabak Bernam, berkata suspek yang berusia 20 tahun telah membawa mangsa menaiki kereta sebelum bertengkar dengan wanita itu dan bertindak memukul kepalanya sehingga pengsan.

Beliau berkata, suspek kemudian menikam mangsa menggunakan pisau dapur serta menoreh perut wanita berusia 21 tahun itu sebelum membakar mayat kekasihnya pada malam kejadian dan kembali semula ke lokasi kejadian keesokan harinya dengan membawa tong berisi petrol untuk membakar mayat tersebut sekali lagi.  – BERNAMA


Polis siasat kes pertengkaran di stesen minyak antara penghantar makanan, warga asing

ISKANDAR PUTERI: Polis membuka satu kertas siasatan berhubung kes pertengkaran mulut melibatkan sekumpulan individu di sebuah stesen minyak di sini, pada 16 Jun lepas.

Ketua Polis Daerah Iskandar Puteri, ACP Rahmat Ariffin berkata, hasil siasatan mendapati berlaku perselisihan faham antara seorang penghantar makanan dan dua lelaki warga asing ketika mahu mengisi minyak.

“Kedua-dua lelaki warga asing itu dikenal pasti sebagai warga Singapura dan usaha mengesan sedang dilakukan dengan bantuan polis Singapura (SPF),” katanya menerusi kenyataan hari ini.

Beliau berkata, orang ramai yang mempunyai maklumat atau menyaksikan kejadian berkenaan diminta untuk tampil membantu pihak polis.

Kes disiasat di bawah Seksyen 506 Kanun Keseksaan.

Terdahulu, tular video berdurasi 1 minit 50 saat di laman Twitter ‘MyNewsHub’ menunjukkan kejadian pertengkaran antara mereka di stesen minyak terbabit. – BERNAMA


Perniagaan milikan tunggal paling ‘culas’ bayar cukai – LHDN

BUKIT MERTAJAM: Jenis perniagaan yang dijalankan secara persendirian atau milikan tunggal dikenal pasti sebagai antara syarikat atau organisasi yang paling kerap ‘mengelak’ atau ‘culas’ membayar cukai Lembaga Hasil Dalam Negeri (LHDN).

Pengarah Negeri LHDN Pulau Pinang, Norfaidah Daud berkata, keadaan ini berbeza jika dibandingkan dengan jenis perniagaan lain terutama yang melibatkan syarikat-syarikat yang lebih besar.

Katanya, syarikat-syarikat berkenaan lebih tersusun dari segi struktur organisasi termasuk memiliki khidmat untuk membuat pembayaran cukai secara lebih sistematik selain memiliki setiausaha syarikat dan akauntan yang ditugaskan untuk tujuan itu.

“Kebanyakan perniagaan jenis ‘sole-props’ (milikan tunggal) ini tidak ada itu semua. Ini menyebabkan ‘compliance rate’ (kadar pematuhan) mereka berbeza sedikit berbanding syarikat lain.

“Justeru, kita berusaha sebaik mungkin untuk mempertingkatkan ‘compliance rate’ itu,” katanya.

Beliau ditemui pemberita pada sesi pelepasan atau ‘flag-off’ program Lawatan Konsultasi Hasil (LKH) LHDN Pulau Pinang di Bandar Perda, di sini hari ini.

Berlangsung selama empat hari bermula hari ini, program LKH itu melibatkan lawatan ke 215 premis berkaitan secara keseluruhannya di kelima-lima daerah di negeri ini.

Antara objektif pelaksanaan LKH termasuk mewujudkan rasa keberadaan ‘Team HASiL’ dalam kalangan pemain industri, memahami aktiviti perniagaan dan cabaran yang dihadapi serta memberikan khidmat nasihat percukaian yang relevan kepada pembayar cukai.

Pada masa sama, lawatan itu diadakan bertujuan melengkapkan proses tindakan undang-undang selain mempromosikan Program Khas Pengakuan Sukarela (PKPS) 2.0.

Sementara itu, beliau memberitahu, sambutan yang diterima terhadap PKPS 2.0 bagi negeri Pulau Pinang ketika ini agak baik walaupun sedikit perlahan pada peringkat permulaan.

Dalam perkembangan lain, katanya, Pulau Pinang merekodkan nilai kutipan cukai keseluruhan sebanyak RM6,788,877,485.15 yang melibatkan seramai 958,743 pembayar cukai sepanjang tahun lepas.

Katanya, jumlah itu menyumbang sebanyak 3.87 peratus kutipan cukai negara secara keseluruhannya untuk tahun tersebut.

“Untuk tahun ini pula, kami menyasarkan kutipan cukai lebih daripada RM7 bilion,” katanya yang memaklumkan, Pulau Pinang merupakan negeri yang mencatatkan kutipan cukai kedua tertinggi negara tahun lalu selepas Sarawak. – Utusan

Author

Media Variasi

View all posts

View all posts


Anggap serius dakwaan aktiviti jual beli organ – KP Kesihatan

KUALA LUMPUR: Sebarang dakwaan mengenai wujudnya aktiviti jual beli organ di negara ini perlu dianggap sebagai sesuatu yang amat serius oleh semua pihak kerana ia merupakan eksploitasi terhadap golongan tertentu dan bercanggah dengan etika perubatan.

Ketua Pengarah Kesihatan, Tan Sri Dr Noor Hisham Abdullah berkata, sekiranya terdapat aktiviti melibatkan pemerdagangan orang untuk tujuan jual beli organ, ia perlu disiasat di bawah Akta Antipemerdagangan Orang dan Antipenyeludupan Migran 2007.

“Pihak berkuasa boleh menggunakan peruntukan sedia ada di bawah akta itu untuk mengambil tindakan terhadap mana-mana pihak atau individu jika pemerdagangan orang berlaku untuk tujuan pengalihan organ secara haram,” katanya dalam kenyataan di sini, hari ini.

Dr Noor Hisham berkata, perkhidmatan pendermaan organ dan transplantasi di negara ini melibatkan pendermaan organ daripada penderma hidup atau penderma selepas kematian (kadaverik) serta penerima organ iaitu pesakit yang mempunyai masalah kegagalan organ sama ada buah pinggang, hepar, jantung atau paru-paru.

Dr Noor Hisham berkata, dasar Kementerian Kesihatan Malaysia (KKM) itu jelas sebagaimana dalam Akta Tisu Manusia 1974 yang mengawal selia aktiviti pengambilan organ bagi tujuan perawatan daripada penderma selepas kematian (kadaverik).

Beliau berkata, Malaysia juga telah menandatangani Deklarasi Istanbul mengenai Pemerdagangan Organ dan Pelancongan Transplan 2008 yang menyatakan bahawa organ untuk transplantasi haruslah diagihkan secara saksama kepada penerima sesuai, tanpa mengenal jantina, etnik, agama, status sosial atau kewangan.

Menurut Dr Noor Hisham, deklarasi itu menekankan bahawa amalan yang menyasarkan individu atau golongan miskin dan lemah sebagai penderma organ perlu dilarang kerana ia dilihat sebagai menggalakkan pemerdagangan organ, pelancongan transplan dan komersialisasi transplan.

Katanya bagi memperketat tadbir urus perkhidmatan transplantasi di negara ini, KKM menubuhkan jawatankuasa transplantasi yang mengawal selia program pendermaan organ dalam kalangan penderma semasa hidup melibatkan pasangan bakal penderma dan penerima yang tidak mempunyai perkaitan kekeluargaan atau pasangan bakal penderma dan penerima bukan warganegara.

Beliau berkata, jawatankuasa itu menilai pelbagai aspek termasuk latar belakang masalah perubatan, kesihatan mental dan tahap sosioekonomi semua permohonan pembedahan transplantasi bagi memastikan bakal penderma mempunyai sistem sokongan yang baik selepas pembedahan.

“Pembentukan tadbir urus perkhidmatan yang kemas sangat penting bagi melindungi hak bakal penderma dan memastikan pendermaan organ tidak melibatkan sebarang paksaan atau mempunyai unsur pemerdagangan.

“Konsisten dengan kewajipan negara dan antarabangsa, kementerian tidak menyokong mana-mana individu atau organisasi yang terlibat di dalam aktiviti perolehan organ secara haram serta  tidak beretika dan akan memberikan kerjasama penuh kepada pihak berkuasa siasatan sekiranya diperlukan,” katanya.

Beliau menasihati orang ramai yang berikrar sebagai penderma organ agar memaklumkan hasrat mereka kepada ahli keluarga bagi menjayakan perkhidmatan transplantasi beretika di negara ini. – BERNAMA


Pemilihan sudah dibuat, UMNO tak perlu adakan EGM

CYBERJAYA: Tiada keperluan untuk UMNO mengadakan mesyuarat agung luar biasa (EGM) bagi melaksanakan semula pemilihan parti, kata Datuk Mohd Puad Zarkashi.

Ahli Majlis Tertinggi UMNO itu berkata, pemilihan sudah pun dilaksanakan pada tahun lalu bermula dari peringkat Naib Presiden hingga cawangan.

Melalui pemilihan itu, beliau berkata, parti telah melantik Naib Presiden dan majoriti Ketua Bahagian dalam kalangan orang baharu.

“Bahkan selepas UMNO hilang kuasa pada 2018, pemilihan parti dibuat dari atas sampai ke bawah. Datuk Seri Dr Ahmad Zahid Hamidi kalahkan Khairy Jamaluddin Abu Bakar atau KJ dan Tengku Razaleigh Hamzah.

“EGM tidak perlu semata-mata untuk putuskan pemilihan parti memandangkan pemilihan tetap berlaku.

“Tahun lalu parti yang putuskan tidak ada pertandingan nombor satu dan dua,” katanya menerusi laman Facebook pada Khamis.

Tambah beliau, adalah lebih baik UMNO melaksanakan ‘post mortem‘ terperinci di seluruh peringkat.

Terdahulu, Tengku Razaleigh mencadangkan pemilihan perlu diadakan semula untuk menghidupkan kembali parti susulan prestasi buruknya dalam pilihan raya negeri (PRN) pada 12 Ogos lalu.

Bekas Ahli Parlimen Gua Musang itu berpendapat, parti hanya akan mengalami pembaharuan sebenar menerusi proses pemilihan.

Author

Fazleen Safina Abd Jamil

View all posts

View all posts


PRU15: Isham Jalil bertemu Zahid, beri bayangan jadi calon

CYBERJAYA: Ahli Majlis Kerja Tertinggi UMNO, Isham Jalil memberi bayangan kemungkinan menjadi calon atas tiket Barisan Nasional (BN) pada Pilihan Raya Umum ke-15 (PRU15) kali ini.

Menurutnya, perkara itu susulan pertemuannya dengan pengerusi BN, Datuk Seri Dr Ahmad Zahid Hamidi yang memberi isyarat kepadanya.

“Saya dipanggil untuk berjumpa presiden… InsyaAllah saya akan dicalonkan.

“Tetapi saya belum tahu di mana.

“Saya orang parti. Saya tak dicalonkan pada PRU14 tapi tetap terus bekerja untuk parti. Jika diberi peluang kali ini, saya sedia bertanding. Kalau tidak pun, saya tetap akan berkhidmat kepada parti,” katanya seperti dilapor Malaysiakini hari ini.

Beliau berkata demikian pada Majlis Makan Malam dan Ramah Mesra bersamanya di Riverside Cafe, Kuala Lumpur pada Selasa malam.

Dalam majlis itu, Isham turut memaklumkan bahawa beliau setakat ini berjaya meraih kutipan dana sebanyak RM74,000 untuk kempennya.

Tambah beliau, meskipun Suruhanjaya Pilihan Raya (SPR) menetapkan had belanja kempen sebanyak RM200,000, Isham merancang untuk hanya membelanjakan RM100,000, dan pada awalnya menyasarkan untuk meraih RM50,000 menerusi sumbangan awam.

“Lebih empat tahun saya berjuang untuk parti guna wang sendiri… Jadi sebab itu sekarang saya rasa ada keperluan untuk raih dana.

“Saya lihat dalam akaun saya ada sumbangan RM5, RM10… Saya pilih untuk guna akaun peribadi kerana parti tak buat kutipan awam,” katanya.

Menurut Isham, kutipan dana itu juga selaras dengan pendiriannya yang menyokong undang-undang untuk mengawal pendanaan politik dan meningkatkan ketelusan berhubung prosesnya.

Malahan, Isham turut memutuskan keputusan untuk menggunakan akaun sendiri supaya UMNO tidak terdedah dengan sebarang risiko, manakala penggunaan akaun syarikat atau NGO pula dilihat tidak wajar.

Mengulas lanjut berhubung kutipan dana untuk kempen, Isham menawarkan sejumlah barangan peribadi termasuk gitar akustik yang berjaya meraih RM5,000, dua poster legenda tinju Allahyarham Muhammad Ali, salinan Perlembagaan Persekutuan dan buku bertajuk Why Nations Fail yang dibelinya ketika menuntut di Universiti Harvard.

Untuk rekod, Isham merupakan bekas pegawai khas kepada Datuk Seri Najib Razak dan pernah dilantik menjadi ketua penerangan BN Selangor pada 2020.

Author

Diyana Rahip

View all posts

View all posts


Kuota satu peratus untuk komuniti OKU dalam MySTEP kekal – Kementerian Kewangan

KUALA LUMPUR: Kementerian Kewangan (MOF) hari ini menjelaskan bahawa kuota satu peratus untuk komuniti Orang Kurang Upaya (OKU) yang diperuntukkan dalam inisiatif MySTEP adalah kekal walaupun perkara itu tidak disebut semasa pembentangan Bajet 2023, Jumaat lepas.

Menurut MOF, pihaknya mengambil maklum bahawa Bajet 2023 masih tertakluk kepada kelulusan Parlimen yang akan bersidang semula selepas Pilihan Raya Umum ke-15 (PRU15), namun kementerian berpendapat adalah perlu bagi pihaknya memberi pencerahan mengenai beberapa perkara yang kurang jelas atau telah disalah tafsir berhubung Bajet 2023.

Menurut kementerian, ini kerana terdapat kekangan masa untuk Menteri Kewangan, Tengku Datuk Seri Zafrul Tengku Abdul Aziz memperincikan segala butiran mengenai lebih 200 inisiatif semasa pembentangan belanjawan berkenaan.

“Kuota satu peratus untuk OKU sememangnya telah diperuntukkan dalam inisiatif MySTEP yang bakal menyediakan 50,000 peluang pekerjaan secara kontrak, namun perkara ini tidak disebut semasa pembentangan kerana kebanyakan langkah utama Bajet 2023 disampaikan secara am bagi mematuhi had masa yang ditetapkan,” jelas MOF dalam satu kenyataan hari ini.

MOF memaklumkan gaji MySTEP juga dicadangkan untuk dinaikkan sebanyak RM100 iaitu antara RM1,500 hingga RM2,100.

Selain itu, kerajaan juga akan terus memperkasa OKU menerusi pelbagai langkah termasuk bantuan tunai langsung, bantuan mobiliti, pembinaan taska khas OKU dan penambahbaikan fasiliti mengajar di sekolah OKU.

Media sebelum ini melaporkan terdapat pihak yang meminta kerajaan melihat semula sistem kuota bagi program MySTEP memandangkan kuota khas bagi OKU tidak diumumkan seperti dalam Bajet 2022. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Sabah beri jaminan kerjasama dengan Kerajaan Persekutuan dipimpin Anwar

KOTA KINABALU: Kerajaan Sabah memberi jaminan akan bekerjasama sepenuhnya dengan Kerajaan Persekutuan pimpinan Perdana Menteri, Datuk Seri Anwar Ibrahim untuk manfaat dan kebaikan bersama.

Sambil mengucapkan tahniah kepada Anwar yang juga Pengerusi Pakatan Harapan (PH) atas pelantikan sebagai Perdana Menteri ke-10, Ketua Menteri Sabah, Datuk Seri Hajiji Noor turut menaruh keyakinan akan wujud kerjasama erat untuk merealisasikan pelbagai aspek pembangunan.

Hajiji yang juga Pengerusi Gabungan Rakyat Sabah (GRS) berkata, ia termasuk usaha menunaikan hak-hak dalam Perjanjian Malaysia 1963 (MA63) antara kerajaan Sabah dan Kerajaan Persekutuan yang baharu dibentuk di bawah kepimpinan Anwar.

“Pengalaman luas Datuk Seri Anwar Ibrahim diyakini akan mampu membawa kebangkitan ekonomi yang sangat diperlukan untuk rakyat dan pembangunan seluruh negara pada masa depan,” katanya dalam kenyataan di sini, hari ini.

Beliau juga berharap manifesto PH termasuk memperkasa wilayah Sabah dan Sarawak dapat dilaksanakan sebaiknya.

Anwar hari ini mengangkat sumpah jawatan sebagai Perdana Menteri ke-10 di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Pilihan Raya Umum Ke-15 (PRU15) pada 19 November menyaksikan keputusan PH memperoleh 82 kerusi; Perikatan Nasional 73 kerusi; Barisan Nasional (30); Gabungan Parti Sarawak (23); GRS (enam); Parti Warisan (tiga); Bebas (dua) manakala Parti Bangsa Malaysia dan Parti Kesejahteraan Demokratik Masyarakat (KDM) masing-masing menang satu kerusi.

Di PENAMPANG, Pertubuhan Kinabalu Progresif Bersatu (UPKO) berharap dapat menjalin kerjasama dengan Anwar bagi melaksanakan hak-hak Sabah yang termaktub dalam MA63.

Naib Presidennya, Datuk Ewon Benedict berkata, ini termasuk usaha melaksanakan MA63 terutama melibatkan hak 40 peratus Sabah ke atas hasil persekutuan di negeri ini yang sangat diperlukan untuk pembangunan rakyat.

“UPKO juga berharap dapat bekerjasama dalam melaksanakan agenda PH untuk rakyat Sabah seperti dinyatakan dalam Tawaran ‘Kita Boleh’ PH pada PRU15,” katanya dalam kenyataan hari ini.

Ewon juga mengalu-alukan kerajaan perpaduan bakal dibentuk dapat merangkumi penyertaan semua parti, kaum dan wilayah, selain mencadangkan kepada Anwar sebagai Pengerusi PH,  penyertaan UPKO dalam Kabinet demi menjayakan agenda PH khususnya untuk Sabah.

UPKO merupakan antara parti komponen PH bersama PKR, DAP dan Amanah. – BERNAMA


Arsenal kembali penuh gaya ke Liga Juara-Juara, belasah PSV 4-0

ARSENAL kembali ke Liga Juara-Juara dengan bergaya apabila mereka memulakan kempen pertama mereka dalam tempoh enam tahun dengan kemenangan mengagumkan ke atas PSV Eindhoven di Stadium Emirates.

The Gunners melengkapkan kemenangan dalam perlawanan pembukaan Kumpulan B mereka dengan persembahan cemerlang separuh masa pertama yang menyaksikan mereka mendahului 3-0 pada malam yang dibasahi hujan di utara London.

Bukayo Saka membuka tirai jaringan selepas lapan minit, menerkam bola yang melantun apabila penjaga PSV, Walter Benitez hanya mampu menolak sepakan Martin Odegaard ke laluan pemain sayap England itu.

Saka sekali lagi terlibat apabila Arsenal menggandakan kelebihan mereka 12 minit kemudian, menghantar bola dengan sempurna kepada Leandro Trossard untuk penyudah rendah yang lancar membolosi gawang.

Gabriel Jesus bermain cemerlang dan selayaknya menambah gol ketiga Arsenal tujuh minit sebelum separuh masa dengan sepakan laju yang tidak memberi peluang kepada Benitez.

Pengurus Arsenal, Mikel Arteta melakukan banyak perubahan pada separuh masa kedua, dengan derby Ahad di tempat sendiri dengan memikirkan tentang Tottenham, tetapi pasukannya masih mengekalkan kawalan penuh, dan Odegaard menjadikan kedudukan 4-0 dengan tendangan 20 ela yang bertenaga ketika perlawanan masih berbaki 20 minit.

Sementara itu dalam Kumpulan B, pasukan Perancis Lens menahan Sevilla dengan keputusan seri 1-1 di Sepanyol ketika mereka bermain dalam perlawanan Liga Juara-Juara pertama mereka dalam tempoh 20 tahun.

Arsenal telah menunggu hari tersebut sejak 2017, dan penyokong tuan rumah meraikan kepulangan mereka ke Liga Juara-Juara dengan sorakan gemuruh sebelum sepak mula ketika lagu kejohanan dibunyikan di Stadium Emirates.

Dan pengurus Arteta hampir tidak mengharapkan keputusan yang lebih baik kerana Arsenal mendominasi sejak awal, dua gol awal itu menekankan keunggulan mereka ke atas PSV dan memberi mereka kawalan yang tidak pernah mereka lepaskan.

Penyerang, Jesus adalah pendahulu yang sempurna di barisan, menjaringkan satu gol, membantu mencipta satu lagi dengan memecahkan tembok pertahanan, dan juga memaksa aksi penyelamatan yang hebat daripada penjaga gol, Benitez selepas beberapa gelecekan yang cemerlang.

David Raya sekali lagi dipilih mendahului Aaron Ramsdale di gawang, dan walaupun dia hampir tidak diuji, dia menunjukkan sekali lagi mengapa Arteta menilai dia begitu tinggi dengan menunjukkan pengendalian yang selamat dalam keadaan sukar serta beberapa agihan yang sangat baik dengan bola di kakinya.

Bonus tambahan untuk Arteta ialah kemenangan Arsenal begitu selesa sehingga dia dapat membuat perubahan awal untuk memastikan pemain segar untuk perlawanan itu menentang Spurs pada Ahad.

Saka, Jesus, Trossard, Declan Rice, dan Oleksandr Zinchenko semuanya diberi rehat awal untuk menjimatkan tenaga untuk menghadapi salah satu perlawanan terbesar musim Liga Perdana.

Semangat The Gunners kini di kemuncak setelah kemenangan penting mereka di Everton hujung minggu lalu dengan permainan yang memaparkan kemahiran mereka untuk mengatasi lawan Belanda mereka.

Author

Taufik Asmady Abdul Aziz

View all posts

View all posts


300 pesawah sudah meninggal dunia, tetapi masih terima subsidi padi

KUALA LUMPUR: Jawatankuasa Kira-Kira Wang Negara (PAC) mendedahkan seramai 300 pesawah yang sudah meninggal dunia masih menerima pembayaran sebanyak RM0.73 juta menerusi Skim Subsidi Harga Padi (SSHP).

Dalam rumusan Laporan Terimaan dan Bayaran Obligasi Sosial Perjanjian Konsesi Pengurusan Industri Padi dan Beras Negara yang dibentang PAC di Dewan Rakyat hari ini, ini disebabkan pembayaran SSHP kepada pesawah tidak dipantau sepenuhnya oleh Kementerian Pertanian dan Keterjaminan Makanan (KPKM).

Keadaan itu mengakibatkan pengurusan pembayaran SSHP oleh Padiberas Nasional Berhad (Bernas) tidak teratur.

“Semakan audit mendapati 300 orang penerima bayaran SSHP direkodkan meninggal dunia dalam tempoh kematian sehingga 15 tahun.

“Sejumlah RM0.73 juta dibayar kepada pesawah yang meninggal dunia melibatkan 453 transaksi. Pembayaran SSHP sepatutnya dibuat kepada waris berdasarkan pendaftaran baharu bagi kes kematian.

“Punca utama adalah tiada prosedur atau mekanisme yang jelas di peringkat kementerian untuk menentukan kesahihan data penerima SSHP dan status kad daftar pesawah berdasarkan laporan bayaran SSHP yang dikemukakan oleh syarikat konsesi,” kata laporan itu.

Perkara itu antara lapan rumusan dalam laporan PAC yang dibentang di Parlimen hari ini. Laporan itu dimuat naik di laman sesawang PAC.

Sehubungan itu, PAC mengesyorkan kementerian, Bernas dan Jabatan Pendaftaran Negara (JPN) segera mengintegrasi dan mengemas kini pangkalan data pesawah bagi memastikan pembayaran SSHP dapat dilaksana dengan lebih telus, efisien dan teratur.

“Kementerian dan Bernas perlu segera membangunkan Sistem Maklumat Padi dan Beras serta Sistem Pengurusan Profil dan Nutrisi Tanah bagi memastikan keberkesanan penggunaan Sistem Kad Pintar pesawah,” katanya. – Utusan

Author

Media Variasi

View all posts

View all posts


Penuntut universiti didenda RM25,000 miliki pembungkus makanan kucing tiruan

KUALA LUMPUR: Seorang penuntut universiti swasta didenda RM25,000 oleh Mahkamah Sesyen di sini hari ini selepas mengaku bersalah atas pertuduhan memiliki 9,130 keping plastik pembungkus makanan kucing tiruan, tahun lepas.

Hakim Emelia Kaswati Mohamad Khalid turut memerintahkan Tang Yao Yih, 25, selaku Orang Kena Saman (OKS) dipenjara enam bulan, sekiranya dia gagal membayar denda.

Tang, yang merupakan penuntut jurusan pengurusan perniagaan, membayar denda itu.

Dia didakwa memiliki plastik pembungkus makanan kucing jenama Royal Canin yang direka secara spesifik untuk membuat salinan cap dagangan berdaftar di sebuah premis di Jalan Metro Perdana Barat, Kepong pada 4 petang, 27 Sept 2021.

Tang didakwa mengikut Seksyen 101(b) Akta Cap Dagangan 2019 yang membawa hukuman maksimum penjara lima tahun atau denda RM1 juta atau kedua-duanya, jika sabit kesalahan.

Terdahulu, Pegawai Penguatkuasa Kementerian Perdagangan Dalam Negeri dan Hal Ehwal Pengguna Putrajaya Rohaizat Shahabudin memohon hukuman setimpal berbentuk pengajaran bagi mengelakkan peniaga mengambil kesempatan selain melindungi pengguna supaya mendapatkan barangan tulen.

Peguam Rajsurian Pillai pula memohon denda minimum kerana Tang masih belajar dan pengakuan salahnya telah menjimatkan masa mahkamah. – BERNAMA


Facebook, Instagram mula caj langganan RM50

MENLO PARK, CALIFORNIA: Facebook dan Instagram akan memperkenalkan perkhidmatan langganan kepada pengguna di kebanyakan negara Eropah sekali gus menyekat iklan daripada muncul di platform tersebut, lapor Badan Penyiaran Britain (BBC) semalam.

Pengguna yang mempunyai platform dimiliki syarikat Meta itu perlu membayar €9.99 (RM50.43) sebulan sekiranya mahu menikmati pengalaman tanpa iklan.

Perkhidmatan tersebut diperkenalkan untuk pengguna di Kesatuan Eropah (EU), Kawasan Ekonomi Eropah (EEA) serta Switzerland bermula November ini.

Menurut Meta, langganan itu bertujuan untuk mengatasi kebimbangan yang disuarakan EU sebelum ini, dan bukannya mahu mengaut keuntungan.

“Pilihan untuk membeli langganan tanpa iklan mengimbangi keperluan pengawal selia Eropah sambil memberi pilihan kepada pengguna serta membenarkan Meta untuk terus berkhidmat kepada semua pihak di EU, EEA dan Switzerland,” kata Meta dalam satu kenyataan.

Pengguna akan diberi pilihan sama ada untuk terus menggunakan platform secara percuma di mana data mereka dikumpul, atau membayar untuk mengelak daripada iklan yang disasarkan.

Perkhidmatan itu akan mengenakan bayaran tambahan €3 (RM15) sebulan jika digunakan pada peranti iOS atau Android selepas mengambil kira yuran tambahan yang diambil oleh platform tersebut. – Kosmo

Authors

Media Variasi

View all posts

Diyana Rahip

View all posts

View all posts

View all posts


MADA aktifkan persediaan banjir hadapi fenomena La Nina

ALOR SETAR: Lembaga Kemajuan Pertanian Muda (MADA) mengaktifkan Pelan Persediaan Banjir Kawasan Muda bagi menghadapi fenomena La Nina yang dijangkakan berlaku hujung tahun ini.

Pengerusinya Ahmad Tarmizi Sulaiman berkata pihaknya akan menguruskan lebihan air hujan mengikut Tatacara Pengendalian Piawai (SOP) yang telah ditetapkan demi kepentingan awam serta penanaman padi di kawasan itu.

“Ramalan menunjukkan pada September 2022 hingga Februari 2023, Perlis akan menerima taburan hujan antara 200 hingga 300 milimeter (mm) dan Kedah, antara 290 hingga 440mm.

“Berdasarkan maklumat itu, Kawasan Muda berkemungkinan menerima turunan hujan lebat di kawasan tadahan empangan, tadahan sungai dan kawasan sawah yang akan menyebabkan penambahan takungan air di empangan, peningkatan aliran sungai dan kenaikan kedalaman air di kawasan sawah,” katanya dalam satu kenyataan hari ini.

Beliau berkata MADA bersedia memastikan kesempurnaan fungsi infrastruktur pengairan dan saliran serta memastikan alat kelengkapan berserta aset berkaitan seperti bot, pam dan peralatan lain serta jentera berada dalam keadaan baik.

“MADA sentiasa peka dengan perubahan cuaca semasa dan berada dalam keadaan siap siaga sekiranya berlaku banjir sepertimana ramalan cuaca dan amaran yang dikeluarkan oleh Jabatan Meteorologi Malaysia serta Jabatan Pengairan dan Saliran Malaysia.

Beliau berkata operasi saliran air banjir adalah melalui infrastruktur utama yang melibatkan Sistem Arau, Sistem Lanabulu, Sistem Alor Changileh, Pelubang Barrage serta Tandop Pasang Surut Ampang Jajar,” katanya.

Menurut beliau, perancangan dan persediaan yang diambil itu, diharapkan dapat meminimumkan kerosakan harta awam dan padi serta mengurangkan kesulitan kepada peladang sekiranya banjir berlaku di Kawasan Muda.

“Sehingga hari ini, kedudukan paras takungan air di Empangan MADA berada dalam keadaan mencukupi iaitu Empangan Pedu berada pada kadar 859,625 juta meter padu (98.27 peratus), Empangan Muda pada kadar 123,950 juta meter padu (99.16 peratus) dan Empangan Ahning pada kadar 186,979 juta meter padu (83.85 peratus.

“Peladang di kawasan MADA digalakkan untuk menghubungi Pertubuhan Peladang Kawasan (PPK) berhampiran sekiranya mempunyai sebarang pertanyaan atau aduan. MADA sentiasa bersedia membantu bagi menjayakan aktiviti penanaman padi di Kawasan Muda,” katanya. – BERNAMA


Buruh binaan didakwa bunuh peniaga pisang goreng

TAIPING: Seorang buruh binaan dihadapkan ke Mahkamah Majistret di sini hari ini atas pertuduhan membunuh seorang peniaga pisang goreng di sebuah gerai di Assam Kumbang, dua minggu lalu.

Tertuduh, S. Jhon Piter, 49, mengangguk tanda faham selepas pertuduhan ke atasnya dibacakan dalam bahasa Tamil di hadapan Majistret R. Prabakaran, namun tiada pengakuan direkodkan daripada tertuduh.

Mengikut pertuduhan, tertuduh didakwa membunuh Chor Kok Kuan, 59, di kaki lima gerai makanan Pasar Pokok Assam, Taiping antara pukul 3.30 hingga 4.15 petang pada 12 September 2023.

Pertuduhan terhadap lelaki itu dikemukakan mengikut Seksyen 302 Kanun Keseksaan yang boleh dihukum mati jika sabit kesalahan atau penjara sehingga 40 tahun dan jika tidak dihukum mati hendaklah dihukum sebat tidak kurang 12 sebatan.

Pendakwaan dikendalikan Pegawai Pendakwa, Inspektor Khoo Thean Heng manakala tertuduh tidak diwakili peguam.

Mahkamah menetapkan 20 November depan bagi sebutan semula kes sementara menunggu laporan bedah siasat mangsa dan izin dakwa kes berkenaan ke Mahkamah Tinggi.

Laporan media pada 15 September lalu, seorang peniaga yang menjual pisang dan cempedak goreng maut selepas diserang dari belakang oleh seorang pelanggan lelaki dengan menggunakan sebatang kayu.

Difahamkan, kejadian berlaku susulan pertengkaran antara suspek dan mangsa selepas mangsa dikatakan memarahi suspek kerana menegurnya menjual cempedak goreng pada harga mahal. – Kosmo!

Author

Media Variasi

View all posts

View all posts


Letupan kuat gegar hadapan pagar sekolah

PADANG BESAR: Suasana tenang di kawasan luar sebuah sekolah rendah di sini dikejutkan dengan satu letupan kuat dipercayai daripada bahan letupan buatan sendiri, awal pagi ini.

Ketua Polis Daerah Padang Besar, Asisten Komisioner Mohd. Shokri Abdullah berkata, pihak polis menerima laporan mengenai kejadian itu pada pukul 7.30 pagi tadi.

“Kami menerima maklumat daripada pengawal keselamatan di sebuah sekolah kebangsaan yang memaklumkan berlaku satu bunyi letupan kuat pada pukul 4 pagi.

“Bahagian Siasatan Jenayah Daerah Padang Besar dan pihak forensik Ibu Pejabat Polis Kontinjen Perlis kemudiannya bergegas ke lokasi kejadian,” katanya di sini hari ini.

Kata beliau, siasatan awal di lokasi kejadian mendapati bahan letupan itu diperbuat daripada paip besi.

“Tiada sebarang kecederaan atau kemalangan jiwa dilaporkan dalam kejadian itu dan siasatan lanjut masih diteruskan,” ujarnya.

Beliau pada masa sama meminta orang ramai tidak membuat sebarang spekulasi yang boleh menjejaskan siasatan polis atau mengganggu gugat ketenteraman awam.

“Orang ramai yang mempunyai maklumat mengenai kejadian itu diminta tampil memberikan keterangan bagi membantu siasatan dengan menghubungi pegawai penyiasat, Asisten Superintendan Harnizam di talian 011-555 1000,” tambahnya. – Kosmo

Authors

Media Variasi

View all posts

Diyana Rahip

View all posts

View all posts

View all posts


Ejen kereta tunda kenakan kos simpan RM5,000 sehari – Toqqi PPIM

KUALA LUMPUR: Jika sebelum ini Persatuan Pengguna Islam Malaysia (PPIM) mendedahkan ada ejen kereta tunda walau berbaki RM5,000 sahaja daripada RM120,000 yang sudah dibayar atau lebih 90 peratus pembiayaan.

Kali ini lebih mengejutkan apabila ada ejen kereta tunda yang mengenakan kos penyimpanan RM5,000 sehari!

Ketua Aktivis PPIM, Datuk Nadzim Johan berkata, aduan itu diterima PPIM pada Isnin lalu dan lokasi kejadian di sekitar Kajang.

“Pemilik kereta tidak pernah ada masalah lewat bayaran dan sudah menjelaskan pembiayaan sebanyak 90 peratus, baki bayaran hanya 10 peratus sahaja.

“Dia cuma terlambat bayaran dua bulan dan keretanya ditarik ketika hantar anak ke sekolah.

“Sekali lagi tanpa sebarang surat mahkamah, permit tarik atau surat kebenaran asal oleh pihak bank.

“Mengejutkan apabila ejen kereta tunda mengenakan bayaran RM16,000 untuk pelepasan di mana RM5,000 kos penyimpanan sehari, ia melampau!

Terdahulu, PPIM pernah dedahkan sebuah kereta jenis Volkswagen milik ahli PPIM yang sudah dijelaskan bayaran RM120,000 ditarik agensi kereta tunda lantikan Public Bank tanpa sebarang surat mahkamah, permit tarik atau surat kebenaran asal oleh pihak bank.

Baki pembiayaan kereta itu hanya RM5,000 tetapi tidak berpuas hati dengan tindakan pihak bank yang mengarahkan ejen menarik kereta berkenaan walaupun pembiayaan sudah melebihi 90 peratus.

Untuk rekod, institusi kewangan tidak dibenarkan untuk menarik kenderaan yang gagal membuat bayaran bulanan sekiranya penyewa telah melunaskan lebih 75 peratus daripada jumlah pinjaman sewa belinya menerusi Rang Undang-Undang Sewa Beli (Pindaan) 2010.

Dengan pindaan syarat itu, institusi kewangan perlu mendapatkan perintah mahkamah sebelum boleh menarik kenderaan tersebut.

Pemunya (institusi kewangan) hanya boleh melaksanakan proses pengambilan semula melalui perintah mahkamah jika penyewa (pemilik kenderaan) telah membayar lebih daripada 75 peratus daripada jumlah keseluruhan harga tunai barangan tersebut yang dinyatakan di dalam perjanjian sewa beli berasaskan bayaran ansuran bulanan mereka.

MEDIA VARIASI sebelum ini, ada mangsa mengadu ke PPIM mendakwa kereta dijadikan tebusan, ekoran sindiket tunda kereta yang bekerjasama dengan bank, mengenakan caj melampau.

Turut tular isu tunda kereta di Pusat Pameran Pertanian, Hortikultur dan Agro Pelancongan Malaysia (MAHA) pada Ogos 2022, kerana dikatakan menunda kereta pengunjung termasuk milik pihak media tanpa sebarang notis.

Syarikat ‘towing’ berkenaan, malah lebih berani menunda kenderaan dengan saman RM100 walaupun tidak ada lesen tunda untuk menunda di lokasi berlangsung program, MAEPS, Serdang ketika itu, sehingga Kementerian Pertanian dan Industri Makanan (MAFI) mengarah untuk menghentikan operasi berkenaan serta-merta.

Peguam, Nazri Yahya juga dilaporkan berkata, mana-mana individu yang kereta mereka ditunda oleh pihak persendirian boleh membuat laporan polis.

Katanya, mengikut Akta Pengangkutan Jalan 1987, mana-mana orang yang mengambil dan membawa pergi sesuatu kenderaan tanpa izin sama ada pemilik atau tanpa kuasa yang sah, adalah satu kesalahan.

Hanya polis, JPJ dan Pihak Berkuasa Tempatan (PBT) yang ada kuasa untuk ambil tindakan terhadap kesalahan melibatkan salah parkir termasuk kuasa untuk mengalihkan kenderaan persendirian.

Author

Tun Puteh Wanti

View all posts

View all posts


Bekas pengetua hadapi 13 pertuduhan rogol dan amang seksual pelajar

KUALA TERENGGANU: Seorang bekas pengetua dihadapkan ke Mahkamah Sesyen di sini hari ini atas 13 pertuduhan berkomunikasi secara seksual, melakukan amang seksual dan rogol, melibatkan pelajarnya sekitar tahun 2020 dan 2021.

Tertuduh Rosli Abd Rahman, 58, bagaimanapun mengaku tidak bersalah sebaik pertuduhan dibacakan terhadapnya.

Berdasarkan pertuduhan lelaki itu didakwa melakukan kesemua perbuatan itu ke atas mangsa sama yang ketika kejadian berusia 16 tahun, di sekitar daerah Kuala Terengganu dan Marang antara November 2020 hingga November 2021.

Sehubungan itu Rosli berhadapan lima pertuduhan di bawah Seksyen 376 (2)(f) Kanun Keseksaan kerana kesalahan merogol, dan empat pertuduhan mengikut Seksyen 14 (a) Akta Kesalahan Seksual Terhadap Kanak-kanak (AKSTKK) 2017.

Tertuduh turut didakwa dengan dua pertuduhan di bawah Seksyen 11 (a); satu pertuduhan di bawah Seksyen 14 (c); dan satu pertuduhan Seksyen 14 (d)  AKSTKK 2017.

Jika disabitkan kesalahan, lelaki itu boleh dikenakan hukuman penjara antara tiga hingga 30 tahun serta sebatan.

Hakim Nooriah Osman kemudian membenarkan tertuduh diikat jamin RM30,000 bagi semua pertuduhan dan menetapkan 20 Februari untuk sebutan semula kes.

Pendakwaan dikendalikan Timbalan Pendakwa Raya Intan Nor Hilwani Mat Rifin, manakala tertuduh diwakili peguam Mohd Hayyatuddin Muhamad. – BERNAMA


Pinjaman PTPTN kepada golongan M40 M1 dinaikkan 100 peratus

KUALA LUMPUR: Perdana Menteri Datuk Seri Ismail Sabri Yaakob hari ini mengumumkan pinjaman Perbadanan Tabung Pendidikan Tinggi Nasional (PTPTN) kepada golongan M40 (M1) dinaikkan daripada 75 peratus kepada 100 peratus.

Selain itu, Ismail Sabri berkata kerajaan juga bersetuju untuk menyediakan kemudahan pinjaman komputer riba kepada peminjam PTPTN golongan M40, sebagai antara usaha kerajaan menjaga kepentingan mahasiswa Keluarga Malaysia.

“Percayalah, kerajaan sentiasa menjaga kepentingan mahasiswa dan mahasiswi… banyak lagi yang akan kita umumkan demi kepentingan mahasiswa dan mahasiswi sekalian,” katanya ketika berucap merasmikan Majlis Kemuncak Semarak Patriotik Institusi Pengajian Tinggi 2022 di Universiti Pertahanan Nasional Malaysia (UPNM) di sini hari ini.

Turut hadir Menteri Pengajian Tinggi Datuk Seri Dr Noraini Ahmad, Menteri di Jabatan Perdana Menteri (Hal Ehwal Sabah dan Sarawak) Datuk Seri Dr Maximus Ongkili, Ketua Setiausaha Negara Tan Sri Mohd Zuki Ali dan Panglima Angkatan Tentera Malaysia Jen Tan Sri Affendi Buang.

Pasa masa sama, Perdana Menteri berkata beliau dimaklumkan oleh Noraini bahawa Jualan Murah Keluarga Malaysia akan diadakan di setiap institut pengajian tinggi (IPT) mulai Oktober bagi menangani isu peningkatan kos sara hidup dalam kalangan mahasiswa.


Mahkamah Persekutuan tolak permohonan Najib untuk kemuka bukti baharu

Ini selepas panel lima hakim yang diketuai Ketua Hakim Negara Tun Tengku Maimun Tuan Mat sebulat suara menolak permohonan bekas perdana menteri itu setelah mendengar hujahan peguam utama Najib, Hisyam Teh Poh Teik dan Timbalan Pendakwa Raya Datuk V. Sithambaram.

Bukti tambahan yang ingin dikemukakan Najib adalah berkaitan penemuan baru-baru ini bahawa hakim perbicaraan Datuk Mohd Nazlan Mohd Ghazali pada 2006 adalah peguam dan setiausaha syarikat bagi Kumpulan Maybank, yang mempunyai tanggungjawab keseluruhan untuk pengurusan dan pentadbiran semua jabatan undang-undang dalam keseluruhan kumpulan.

Semasa menyampaikan keputusan mahkamah, Tengku Maimun berkata tiada kaitan antara pekerjaan Mohd Nazlan di bank sebelum ini dengan pertuduhan Najib, justeru beliau memerintahkan supaya rayuan utama diteruskan.

Panel hakim terdiri daripada Hakim Besar Sabah dan Sarawak Tan Sri Abang Iskandar Abang Hashim serta Hakim Mahkamah Persekutuan Datuk Nallini Pathmanathan, Datuk Mary Lim Thiam Suan dan Datuk Mohamad Zabidin Mohd Diah. – BERNAMA


Lima termasuk anggota polis cedera dalam letupan bom di Yala

Pemangku Ketua Polis Kota Baru, Left Kol Pol Pornchai Chusong berkata, dalam kejadian kira-kira 7.10 pagi (waktu tempatan) hari ini, empat anggota polis yang menaiki sebuah pikap melakukan rondaan berdekatan dengan sebuah sekolah.

“Sebutir bom buatan sendiri seberat 10 hingga 15 kilogram dipasang pada tong gas dan ditanam di tepi jalan meletup ketika pikap melalui tempat kejadian.

“Letupan itu menyebabkan empat anggota polis dalam pikap dan seorang penduduk tempatan yang berada di tempat kejadian cedera. Semua mangsa yang cedera digegaskan ke hospital untuk menerima rawatan,” katanya.

Beliau berkata, siasatan awal mendapati letupan itu didalangi kumpulan militan yang aktif di Yala.

“Polis sedang mempergiatkan usaha menjejaki dalang di sebalik letupan itu,” katanya. – BERNAMA


Kenali akidah diri, tiada masalah ke Bon Odori

KUALA LUMPUR: Beberapa hari sahaja lagi bakal berlangsung Festival Tarian ‘Bon Odori’ ke-46, di Kompleks Sukan Negara Panasonic, Shah Alam.

Meskipun festival berkenaan menjadi kontroversi susulan nasihat Menteri di Jabatan Perdana Menteri (Hal Ehwal Agama) Idris Ahmad supaya umat Islam tidak menyertainya, yang didakwa terdapat unsur keagamaan lain, masih ada rakyat memandangnya sebagai platform hubungan baik dua negara antara Malaysia dan Jepun.

Anak Malaysia yang pernah menetap 13 tahun di Jepun, Ahmad Sabri berpendapat, dia tetap akan hadir ke festival terbabit kerana berniat hanya untuk mengenali rakyat Jepun yang tinggal di Malaysia dan cara mereka mengadaptasi diri di negara ini.

Katanya yang juga memahami bahasa Jepun, menjelaskan maksud bon itu adalah perayaan dan odori itu tarian dalam bahasa negara matahari terbit itu.

“Kalau ikut sejarah fakta, tarian Bon Odori untuk roh orang mati. Kalau nak pergi buat tarian roh itu semua, contoh nak menari nak panggil roh orang Jepun mati, tak payahlah.

“Tapi, kalau saya nak pergi, mungkin saya nak belajar budaya orang Jepun, cara adaptasi di Malaysia macam mana, mereka suka apa di Malaysia, atau nak belajar bahasa Jepun ke, bolehlah kita pergi kan. Balik pada niat kita, tujuan kita.

“Kenali tahap diri kita macam mana, akidah kita, tiada masalah pun untuk ke Bon Odori. Jadi seperti ikan dalam laut masin, ikan tak masin walau laut masin,” katanya kepada MEDIA VARIASI.

Ahmad Sabri yang baru saja pulang ke tanah air, berkata, sejujurnya menganggap isu yang timbul sebenarnya hanya perkara remeh kerana festival berkenaan sebenarnya sudah bertapak di tanah Melayu sejak 50 tahun lalu.

“Malaysia dan Jepun sebenarnya rapat. Setakat benda remeh orang tak kisah. Tak jejaskan hubungan negara. Malaysia pun, sebenarnya pilihan nombor satu orang Jepun pencen dan nak duduk di Malaysia untuk habiskan sisa hidup mereka.

“Jika awak tanya saya tentang bon odori ini, ia program minoriti Jepun di Malaysia. Macam saya di Jepun dahulu, ada Malaysian Day, masa itulah orang Malaysia seluruh pelosok Jepun akan datang, boleh bercakap bahasa Melayu,” katanya.

Kompleks Sukan Negara Panasonic di Shah Alam, Selangor dijangka jadi tumpuan utama dalam dan luar negara pada 16 Julai 2022, dengan penganjuran tahunan festival berkenaan.

Ia menjadi lokasi pilihan kerana puluhan ribu ekspatriat Jepun bermastautin di sini, malah dalam festival tahun ke-45, sebanyak 30,000 warga Jepun hadir ke festival berkenaan.

Festival berkenaan anjuran Japan Club of Kuala Lumpur (JCKL), The Japanese School of Kuala Lumpur dan Kedutaan Jepun.

Rakan kongsi yang turut menyokong penganjuran terbabit itu juga antaranya Kerajaan Negeri Selangor, Tourism Selangor Sdn Bhd, Invest Selangor Bhd, Perbadanan Stadium Malaysia, Alumni Look East Policy Society (ALEPS), dan Japan Graduates’ Association of Malaysia (JAGAM).

Menurut kenyataan JCKL di laman sesawang rasminya, festival berkenaan mula dianjurkan di negara ini sejak tahun 1977, dan menjadi acara kebudayaan tahunan dalam usaha mengeratkan semangat muhibah antara rakyat Malaysia dengan komuniti Jepun yang bekerja dan bermastautin di negara ini.

Author

Fhatihah Zakinan

View all posts

View all posts


Cubaan pembangkang tolak usul kerajaan gagal

KUALA LUMPUR: Cubaan pembangkang untuk menolak usul yang dibawa kerajaan pada persidangan Dewan Rakyat hari ini tidak kesampaian apabila mereka gagal memperoleh majoriti dalam undi belah bahagian.

Undi belah bahagian itu menyaksikan sejumlah 83 Ahli Parlimen menyokong usul tersebut manakala 52 Ahli Parlimen tidak bersetuju, seorang tidak mengundi serta sejumlah 86 Ahli Parlimen tidak hadir.

Usul tersebut adalah untuk persidangan Dewan Rakyat hari ini tidak ditangguhkan sehingga Rang Undang-Undang Tenaga Boleh Baharu (Pindaan) 2023 dan Rang Undang-Undang Pihak Berkuasa Pembangunan Tenaga Lestari (Pindaan) 2023 selesai dibahas serta diputuskan seperti yang termaktub dalam Aturan Urusan Mesyuarat.

Ia dibawa oleh Timbalan Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Ugak Anak Kumbong.

Berikutan keputusan undian itu,  Timbalan Yang Dipertua Dewan Rakyat, Datuk Ramli Mohd Nor memutuskan di bawah Perkara 12(1) Peraturan-Peraturan Majlis Mesyuarat Dewan Rakyat, usul yang dibawa Ugak dipersetujui.

Terdahulu, Ketua Whip Perikatan Nasional (PN) Datuk Seri Takiyuddin Hassan (PN-Kota Bharu) bangkit bagi menolak usul yang dikemukakan Ugak dan bertanya adakah kerajaan mempunyai rang undang-undang lain yang akan dibawa pada persidangan Dewan Rakyat kali ini.

Beliau berkata mengikut Aturan Urusan Mesyuarat, hanya berbaki dua rang undang-undang lagi yang akan dibentangkan dan diputuskan hari ini.

“Kita baru memasuki hari keempat persidangan Dewan Rakyat dan kita mempunyai tujuh hari lagi. Adakah kerajaan mempunyai RUU kejutan yang akan dibawa ke Dewan Rakyat? Waktu perbahasannya juga begitu singkat,” katanya.

Datuk Seri Dr Shahidan Kassim (PN-Arau) yang turut bangkit pula mencadangkan agar persidangan hari ini diteruskan dengan usul persendirian yang dikemukakan Ahli-ahli Parlimen sekiranya kesemua urusan kerajaan telah selesai.

Ramli kemudian membuat keputusan menempohkan mesyuarat Dewan Rakyat itu selama 10 minit dan loceng dibunyikan bagi memberi peluang kepada wakil rakyat yang berada di luar dewan untuk kembali semula untuk proses undi belah bahagian.

Situasi kembali menjadi kecoh selepas Ahli Parlimen pembangkang mendakwa terdapat beberapa Ahli Parlimen Kerajaan masuk ke dewan selepas pintu diarah tutup. – BERNAMA


Anwar yakin bentuk kerajaan, nafi jumpa Zahid

KAJANG: Pengerusi Pakatan Harapan (PH), Datuk Seri Anwar Ibrahim mempertahankan kenyataannya bahawa PH mempunyai jumlah kerusi yang mencukupi untuk membentuk Kerajaan Persekutuan menerusi gabungan dengan parti lain.

Presiden PKR itu berkata, sekiranya persefahaman bersama parti yang akan bersama PH dicapai, perkara itu kemudiannya dipersembahkan kepada Yang di-Pertuan Agong untuk diperkenankan.

“Saya masih tegaskan pendirian saya bahawa kita sudah punyai majoriti dan mendapat sokongan dan saya yakin kita akan diberikan peluang untuk mentadbir negara.

Perubahan parti dan kestabilan negara, menyelamatkan dari unsur-unsur negatif bagi memulihkan negara, itu adalah tugas bersama,” katanya ketika ditemui pemberita di pekarangan kediamannya di Sungai Long di sini malam tadi.

Bagaimanapun, Anwar enggan mendedahkan parti mana yang akan menyokong PH bagi membentuk kerajaan dan membiarkan parti-parti itu mengumumkan sendiri dalam masa terdekat ini.

“Sejak semalam lagi kita dah cukup (majoriti), biar parti-parti berkenaan mengumumkan dengan siapa mereka akan bergabung dalam masa terdekat ini sama ada malam ini (Ahad) ataupun esok (Isnin),” katanya.

Ditanya mengenai desas-desus bahawa beliau akan bertemu Pengerusi Barisan Nasional (BN), Datuk Seri Dr Ahmad Zahid Hamidi malam tadi bagi membuat rundingan gabungan membentuk kerajaan, Anwar menafikan khabar angin itu.

Dalam Pilihan Raya Umum ke-15 (PRU15) semalam, PH berjaya memenangi 82 kerusi Parlimen,  manakala Perikatan Nasional (PN) menang 73 kerusi, BN (30 kerusi), Gabungan Parti Sarawak (GPS) (22), Gabungan Rakyat Sabah (GRS) (enam), Parti Warisan (tiga) dan masing-masing satu kerusi daripada Parti Kesejahteraan Demokratik Masyarakat (KDM) dan Parti Bangsa Malaysia (PBM) selain dua calon Bebas yang menang. – BERNAMA


Siti Bainun sebak dua lagi peguam tarik diri

KUALA LUMPUR: Dua lagi peguam Siti Bainun Ahd Razali menarik diri daripada mewakili pengasas Rumah Bonda itu pada prosiding bela diri beliau atas pertuduhan mengabai dan menganiaya seorang remaja perempuan sindrom Down yang dikenali sebagai Bella.

Mereka ialah Nurul Hafidzah Hassan dan Asiah Abd Jalil.

Semalam, A’minahtul Mardiah Md Nor, Mohammad Farhan Maaruf dan Nur Ellena Mohamed Razif, kesemuanya daripada firma guaman berbeza, telah menarik diri daripada mewakili Siti Bainun sekali gus menjadikan tertuduh kini tidak mempunyai peguam.

Pada prosiding hari ini, Hakim Mahkamah Sesyen Izralizam Sanusi memaklumkan Siti Bainun bahawa mahkamah telah menerima notis penarikan diri yang difailkan oleh Nurul Hafidzah dan Asiah semalam.

“Saya menerima notis pada 9 malam tadi. Saya akan beri tarikh dan kamu kena lantik peguam baharu secepat mungkin. Kalau kamu rasa kecewa dan tidak berpuas hati dengan peguam-peguam itu, kamu boleh membuat aduan kepada Majlis Peguam Malaysia.

“Sekarang kamu tinggal keseorangan dan tidak ada peguam, jadi saya boleh mempertimbang perkara itu. Saya tiada masalah kalau peguam menarik diri,” kata beliau dan Siti Bainun dilihat sebak sambil mengesat air mata susulan penarikan diri dua lagi peguamnya.

Izralizam turut menasihati Siti Bainun untuk melantik peguam baharu kerana beliau berhak membela diri namun perlu mematuhi prosedur, perintah dan arahan mahkamah bagi melancarkan perjalanan kes itu.

“Saya juga tidak mahu ada isu kamu tidak diberikan peluang secukupnya untuk membela diri dan kamu boleh dapatkan dokumen-dokumen untuk perbicaraan dalam minggu ini daripada lima firma tersebut dengan segera sebab kamu yang perlu jawab nanti.

“Jangan lantik tiga hingga empat firma… kalau dapat seorang pun tak mengapa, janji peguam itu boleh memberi komitmen. Kamu kena cari peguam lain kerana keadilan bukan kepada kamu sahaja tetapi pada mangsa dan pihak-pihak terlibat.

“Jika peguam masih tidak dilantik, saya terpaksa jalankan kes tanpa peguam,” kata hakim itu.

Bagaimanapun, Siti Bainun berkata, beliau telah mengisi borang dengan Yayasan Bantuan Guaman Kebangsaan dan akan mencari peguam lain.

Timbalan Pendakwa Raya Zilfinaz Abbas pula memaklumkan mahkamah bahawa ini adalah kali kedua Nurul Hafidzah menarik diri daripada mewakili kes itu dan penarikan diri di saat akhir merupakan penyalahgunaan proses mahkamah.

Mahkamah kemudian menetapkan 26 dan 27 Januari ini untuk prosiding bela diri dan tarikh yang ditetapkan sebelum ini iaitu esok hingga Jumaat dilapangkan.

Pada 24 November tahun lepas, Izralizam memerintahkan Siti Bainun membela diri atas kedua-dua pertuduhan selepas mendapati pendakwaan berjaya membuktikan kes prima facie terhadapnya.

Siti Bainun didakwa mengabai dan menganiaya remaja perempuan berusia 13 tahun itu sehingga menyebabkan mangsa mengalami kecederaan fizikal serta emosi di sebuah unit kondominium di Wangsa Maju antara Februari dan Jun 2021.

Beliau didakwa mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya jika sabit kesalahan. – BERNAMA


Sultan Brunei pandu sendiri kereta bawa Anwar ke Seri Perdana

SUBANG: Sultan Brunei, Sultan Hassanal Bolkiah berkenan memandu sendiri kereta dengan membawa Perdana Menteri, Datuk Seri Anwar Ibrahim ke Seri Perdana, Putrajaya sempena lawatan khas baginda ke Malaysia, hari ini.

Sebelum kedua-dua pemimpin itu memulakan perjalanan pada kira-kira 11.45 pagi, Anwar yang duduk bersebelahan Sultan Hassanal Bolkiah, sempat melambaikan tangan ke arah pengamal media.

Turut berkenan menaiki kereta jenis BMW tersebut adalah anakanda Sultan Brunei Pengiran Muda ‘Abdul Mateen Bolkiah.

Perjalanan kedua-dua pemimpin itu ke Putrajaya dari Pangkalan Tentera Udara Diraja Malaysia (TUDM), Subang, di sini yang jaraknya kira-kira 41 kilometer, diiringi pasukan keselamatan bermotosikal dan berkereta.

Terdahulu, Anwar menyambut keberangkatan tiba Sultan Hassanal Bolkiah serta delegasi Brunei yang selamat mendarat di Pangkalan TUDM pada 11.40 pagi.

Sejurus tiba, baginda diberikan tabik hormat oleh perbarisan daripada Tentera Darat Malaysia yang diketuai Mejar Mohd Faudzi Che Hashim. Turut hadir menyambut keberangkatan tiba baginda ialah Ketua Setiausaha Negara Tan Sri Mohd Zuki Ali.

Keberangkatan baginda ke Malaysia bagi mengadakan pertemuan sulung dengan Anwar yang mengangkat sumpah sebagai Perdana Menteri ke-10 pada 24 November lepas.

Perdana Menteri juga akan turut meraikan Sultan Hassanal Bolkiah serta Pengiran Muda ‘Abdul Mateen dan delegasi Brunei dalam satu majlis santapan tengah hari ini.

Menurut Wisma Putra dalam kenyataan, lawatan terakhir baginda ke Kuala Lumpur adalah pada 4 hingga 6 Mac 2019 untuk menghadiri Rundingan Pemimpin Tahunan ke-22 antara Malaysia dan Brunei.

Malaysia dan Brunei mempunyai hubungan istimewa yang telah lama terjalin melalui persamaan warisan, budaya dan hubungan sesama rakyat.

Bertitik tolak daripada hubungan istimewa ini, kedua-dua pemimpin akan mengambil peluang semasa lawatan itu untuk menilai kemajuan kerjasama sedia ada, di samping meneroka potensi baharu bagi meningkatkan hubungan dan kerjasama yang memberi manfaat kepada kedua-dua negara.

Pada 2021, Brunei ialah rakan dagangan ke-30 terbesar Malaysia dan keenam terbesar dalam ASEAN dengan jumlah perdagangan bernilai RM8.03 bilion (US$1.94 bilion). – BERNAMA


Polis siasat rakaman CCTV pelanggan salin baju

KUALA LUMPUR: Polis Diraja Malaysia (PDRM) membuka satu kertas siasatan berhubung kejadian rakaman video daripada kamera tersembunyi di bilik persalinan yang terletak di sebuah pusat beli-belah.

Ketua Polis Daerah Dang Wangi, ACP Noor Dellhan Yahaya berkata, Bahagian Siasatan Jenaya Ibu Pejabat Daerah (IPD) Dang Wangi menerima satu laporan berkenaan kejadian tersebut.

“Siasatan awal sedang dijalankan bagi mengenal pasti tarikh dan lokasi kejadian tersebut.

“Perbuatan tersebut merupakan suatu kesalahan di bawah Seksyen 509 Kanun Keseksaan,” katanya dalam kenyataan media hari ini.

Justeru, pihaknya berharap mana-mana pihak yang mempunyai sebarang maklumat diminta hubungi pegawai penyiasat kes, Inspektor Muhammad Fikri Abdul Manan di talian 013-4149917 atau Hotline Polis Kuala Lumpur di talian 03-2115999 atau mana-mana balai polis berhampiran.

Malah, pihak polis turut menasihatkan orang ramai supaya tidak melakukan perkara yang melanggar undang-undang.

Terdahulu, tular sebuah video berdurasi 11 saat dimuat naik oleh seorang pemilik akaun Twitter, Nishae yang memaparkan kejadian rakaman video daripada kamera tersembunyi di bilik persalinan yang terletak dalam sebuah pusat beli-belah.

Video berkenaan nyata mengundang kemarahan pada warga maya serta membuatkan sebilangan menjadi takut untuk menukar pakaian di bilik persalinan yang mempunyai akses untuk orang awam.

Author

Diyana Rahip

View all posts

View all posts


Ramuan pengalaman Mahdzir ubah imej KPLB

Oleh: ZULKIFLEE BAKAR

SATU ketika dulu ramai yang beranggapan atau mempunyai tafsiran Kementerian Luar Bandar (KPLB) hanya sekadar sebuah kementerian yang menjaga kampung. Menterinya pun dianggap ‘menteri kampung’. Malah kita juga harus mengakui tidak ramai yang mengetahui apa fungsi sebenar KPLB.

Namun ramai yang tidak tahu atau mungkin tidak mahu ambil tahu bahawa KPLB mempunyai jasa cukup besar kepada negara khususnya dalam memajukan kawasan luar bandar dan meningkatkan kesejahteraan penduduknya.

Perjalanan KPLB bermula pada 17 November 1959 dengan nama Kementerian Pembangunan Negara dan Luar Bandar (KPNB).

Bagaimanapun pada 1976 kementerian itu dimansuhkan dan agensinya diserapkan ke kementerian lain, namun pada 1981 Tun Dr Mahathir Mohamad yang ketika itu Perdana Menteri mengumumkan penubuhan semula KPNLB dan pada 1990 KPNLB ditukar nama kepada KPLB. Pada Mac 2004 KPLB dinamakan sebagai Kementerian Kemajuan Luar Bandar dan Wilayah (KKLW).

Biarpun namanya boleh dikatakan sering berubah namun fungsi dan tanggungjawab kementerian itu dalam memaju serta membangunkan masyarakat luar bandar melalui agensi-agensinya tetap tidak berubah.

Sejak ditubuhkan pada 1959 hinggalah ke hari ini, sudah 12 menteri menerajui kementerian itu bermula dengan Allahyarham Tun Abdul Razak Hussein dan terkini Datuk Seri Mahdzir Khalid.

Setiap menteri ada cara dan pendekatan serta visi tersendiri dalam melaksanakan tanggungjawab di kementerian itu namun KPLB dilihat lebih dikenali dan berubah wajah apabila Mahdzir menerajuinya.

Mungkin perjalanan karier Ahli Parlimen Padang Terap itu banyak membantu beliau bagaimana mahu mengemudi KPLB.

Selepas memenangi kerusi Dewan Undangan Negeri (DUN) Pedu pada tahun 2004, Mahdzir dilantik sebagai Exco Kerajaan Negeri DUN Pedu dan diamanahkan  menjaga Portfolio Pertanian, Pembangunan Luar Bandar dan Pembangunan Koperasi Negeri.

Dari situ beliau menimba pengalaman dalam menguruskan hal ehwal luar bandar dan ilmunya bertambah apabila dilantik sebagai Menteri Besar Kedah Ke-9 pada 2005. Sebelum menjadi Timbalan Menteri Tenaga, Menteri Pendidikan dan seterusnya Pengerusi Tenaga Nasional Berhad (TNB).

Kesemua jawatan itu menjadi ramuan penting kepada Mahdzir yang merupakan anak kepada seorang petani untuk melaksanakan tanggungjawab dengan berkesan di KPLB.

Atas sebab itulah, rakyat dapat menyaksikan bagaimana Mahdzir mengatur strategi di KPLB dengan menggunakan ramuan pengalaman memegang jawatan-jawatan sebelum ini.

Hasilnya KPLB semakin dikenali dan tidak lagi dilihat sebuah ‘kementerian kampung’ sehinggakan prestasi KPLB di bawah Mahdzir menarik perhatian banyak pihak. Ia terbukti apabila  walaupun masih berbaki empat bulan sebelum berakhirnya tahun ini, namun kementerian itu  sudah berjaya mencapai sasaran melaksanakan sebahagian besar projek pembangunan dirancangnya sepanjang 2022. Kejayaan KPLB diumumkan oleh Mahdzir pada majlis perhimpunan bulan Ogos kementerian tersebut.

Kata beliau, projek-projek itu melibatkan  projek infrastruktur termasuk jalan perhubungan desa, jalan kampung, bekalan air luar bandar, bekalan elektrik luar bandar dan kemudahan sosial.

Beliau berkata, walaupun berjaya mencapai sasaran, anggota pentadbiran dan kakitangan KPLB diingatkan terus bekerja keras melaksanakan baki tugasan yang masih ada.

Kejayaan mencapai sasaran itu sudah tentulah membanggakan memandangkan ia membuktikan apa yang dikatakan oleh Mahdzir pada Amanat Tahun Baharu 2022 beberapa bulan sebelum itu bukanlah cakap kosong apatah lagi impian kosong.

Pada majlis berkenaan yang diadakan Shah Alam, Mahdzir menegaskan, KPLB meletakkan sasaran menjadikan 2022 sebagai tahun untuk menyegerakan setiap projek pembangunan yang dijalankan di luar bandar.

Tegas beliau, kementerian itu memerlukan anjakan paradigma dalam proses kerjanya bagi mengelakkan tempoh masa terlalu lama diambil dalam pelaksanaan projek sehingga menjejaskan kepentingan rakyat.

“Sekarang ini masa untuk kita fikirkan dengan dunia teknologi digital, bagaimana kaedahnya untuk kita mempercepatkan proses pelaksanaan projek. Semua orang kata kita tak boleh buat. Jadi, bagaimana kita nak ubah paradigma ini untuk pastikan kita boleh buat,’’ tegasnya.

Dan ternyata impian sudah menjadi kenyataan biarpun masih ada sebahagian lagi projek yang harus dilaksanakan.

Namun apa yang penting KPLB mencapai kejayaan membanggakan. Menariknya, ia bukan sekadar berkisar kepada soal pembangunan semata-mata tetapi juga pembangunan insan dan mengubah taraf hidup masyarakat luar bandar.

Dari segi pendidikan, pada bulan lalu Mahdzir memaklumkan kadar kebolehpasaran siswazah lulusan Insitusi Pendidikan Teknikal dan Latihan Vokasional (TVET) di bawah seliaan KPLB (TVET@KPLB) telah melebihi paras standard nasional yang ditetapkan.

Purata kadar kebolehpasaran siswazah bagi seluruh institusi pendidikan TVET@KPLB kini mencapai 87.67 peratus, manakala kadar kebolehpasaran Petunjuk Prestasi Utama (KPI) nasional yang ditetapkan adalah 86.7 peratus yang perlu dicapai pada 2025.

“Kadar kebolehpasaran yang melebihi paras standard nasional ini secara tidak langsung mencerminkan bahawa pendidikan TVET yang dibekalkan oleh institusi TVET di KPLB berupaya menyediakan kebolehkerjaan dan laluan kerjaya yang cerah kepada para siswazah,” katanya.

Selain itu Mahdzir juga bertanggungjawab membela nasib pembantu tabika kendalian Kemas  memperoleh elaun RM500 sebulan.

Pada Jun lalu beliau memberitahu, kertas kerja cadangan menaikkan elaun pembantu tabika telah dihantar untuk perhatian Jabatan Perkhidmatan Awam (JPA) dan Kementerian Kewangan.

Hasilnya, Pada 28 Ogos lalu, Kerajaan bersetuju menaikkan kadar elaun Pembantu Pendidikan Masyarakat (PPM) Jabatan Kemajuan Masyarakat (Kemas) kepada RM800 berbanding RM500 sebelum ini.

Berita gembira itu diumumkan Perdana Menteri, Datuk Seri Ismail Sabri Yaakob di hadapan 7,000 warga Kemas ketika merasmikan Perhimpunan Perdana Sempena Sambutan 60 Tahun Kemas di Taman Ekspo Pertanian Malaysia Serdang (MAEPS), Serdang.

Sebagai seorang anak petani, Mahdzir memahami denyut nadi masyarakat luar bandar. Berikutan itulah KPLB meletakkan harapan agar kawasan luar bandar boleh berfungsi sebagai pusat pertumbuhan ekonomi yang mampan, menjelang 2030.

Kata Mahdzir keusahawanan boleh menjadi aktiviti utama masyarakat luar bandar, bagi memastikan penduduk luar bandar juga dapat menikmati kehidupan lengkap dan selesa, sama seperti penduduk yang tinggal di bandar.

Sehingga kini terdapat lebih 64,000 usahawan di bawah KPLB, yang menjalankan pelbagai jenis perniagaan dan terdapat juga usahawan yang sudah menembusi pasaran antarabangsa.

Bagi beliau, ia merupakan satu kebanggaan bagi pihak kementerian dalam melahirkan lebih ramai lagi usahawan Rural to Global.

Kesimpulannya, kehadiran Mahdzir yang membawa bersama pengalaman sebagai Exco Kerajaan Negeri, Menteri Besar Kedah, Menteri Pendidikan dan Pengerusi TNB ke KPLB membolehkan kementerian itu menunjukkan prestasi memberangsangkan dan kini hampir menepati taglinenya ‘Luar Bandar, Luar Biasa’.

Author

Media Variasi

View all posts

View all posts


Fahmi akan bertemu penyedia perkhidmatan media sosial bincang isu maklumat palsu

PUTRAJAYA: Menteri Komunikasi Digital, Fahmi Fadzil akan mengadakan pertemuan dengan penyedia perkhidmatan media sosial bagi membincangkan isu berkaitan penyebaran maklumat palsu serta kandungan bersifat agresif.

Beliau yang baru memulakan tugas secara rasmi di Kementerian Komunikasi Digital di sini hari ini berkata, pertemuan itu akan turut memberi ruang kepadanya untuk memahami kerangka kawal selia setiap penyedia perkhidmatan media sosial.

Beliau berkata, pertemuan itu adalah untuk membolehkan penyedia perkhidmatan media sosial bersikap lebih prihatin terhadap undang-undang negara ini serta keperluan untuk menjaga keharmonian serta perpaduan rakyat.

“Saya berharap mereka akan dapat membantu (kementerian) ke arah usaha ini,” katanya dalam sidang media selepas menghadiri taklimat mengenai Kementerian Komunikasi Digital yang dikendalikan oleh Ketua Setiausaha Datuk Seri Mohammad Mentek, serta dihadiri pengurusan tertinggi kementerian dan ketua-ketua jabatan.

Fahmi yang dijadualkan bertemu wakil aplikasi TikTok Malaysia petang ini berkata: “Kita mulakan pertemuan ini (dengan TikTok) sebab sebaran video di TikTok terutama mengenai peristiwa 13 Mei sangat merisaukan. Insya-Allah kita akan jemput penyedia perkhidmatan media sosial yang lain dalam masa terdekat”.

Mengenai taklimat mengenai kementerian, Fahmi berkata, isu penyebaran maklumat palsu dan kandungan agresif turut menjadi perkara utama perbincangan yang ditekankan 11 agensi dan tiga jabatan di bawah Kementerian Komunikasi Digital.

Turut dibincangkan ialah mengenai isu perlindungan data peribadi untuk menangani penipuan dalam talian (scam) dan belanjawan kementerian bagi 2023.

“Mengenai bajet (Belanjawan), ia ada dibangkitkan dalam taklimat tadi. Saya perlu dapatkan perincian daripada kementerian kerana saya perlu faham untuk dapatkan gambaran menyeluruh,” katanya.

Mengenai cadangan penubuhan Majlis Media Malaysia, Fahmi berkata, beliau perlu mendapatkan perincian berhubung perkara terbabit daripada pemain industri media khususnya persatuan wartawan.

Beliau turut memberi jaminan kebebasan media akan diberi keutamaan termasuk aspek kebajikan pengamal media di negara ini.

Cadangan penubuhan Majlis Media Malaysia disuarakan peserta Wacana Hari Wartawan Nasional (Hawana) pada 2018 yang mewakili pelbagai pertubuhan media di seluruh negara. – BERNAMA